«Ичгани суви ҳам йўқ — у ердаги сув ичишга яроқсиз экан». Шоир Шамсиддин Садоий оғир аҳволда Зангиотадаги ЮКШда ётгани маълум бўлди - Daryo\n15:42, 30.09.2020 115670\n«Ичгани суви ҳам йўқ — у ердаги сув ичишга яроқсиз экан». Шоир Шамсиддин Садоий оғир аҳволда Зангиотадаги ЮКШда ётгани маълум бўлди\nШоир Шамсиддин Садоий пневмония ташхиси билан Зангиотадаги юқумли касалликлар шифохонасида оғир аҳволда ётибди. «Fikrat.uz» шоирнинг рафиқасига асосланиб хабар беришича, шоир «уч кун аввал комадан чиққан», ҳозир ҳам реанимацияда қолмоқда.\n«Ҳозир реанимацияда ётибди, аҳволини ҳам аниқ билолмаяпман. Баъзида дўхтирлар телефон қилади. Ичадиган суви ҳам йўқ экан, сув келтириб беряпман. У ердаги сув ичиш учун яроқсиз экан», — дейди шоирнинг турмуш ўртоғи Иқбол Эргашева.\nАёлнинг таъкидлашича, шифокорлар баъзида бемор учун овқат келтириб беришни сўрайди, «лекин овқат келтириб беролмаяпман, қўлимда пулим йўқ». «Ҳозир бир ўзим қолиб кетганман. Ҳар куни Зангиотага бораман, буям ўзи бўлмаяпти», — дейди у.\nШамсиддин Садоий ва Шерали Жўраев.\nСадоий томонидан ёзилган шеърлар Нуриддин Ҳайдаров, Бобомурод Ҳамдамов, Ғуломжон Ёқубов, Ғиёс Бойтоев, Юлдуз Усмонова, Озодбек Назарбеков, Равшан Комилов каби санъаткорлар томонидан куйга солиниб, хит даражасига чиққан. Шоирнинг рафиқаси уларнинг аксариятига телефон қилгани, бироқ «улар парво ҳам қилмагани»ни айтган.\n«Шоир касаллиги тўғрисида ҳеч ким сўрамайди, шунча қўшиқларини куйлаган санъаткорлар ҳам келмайди. Бир ўзим қолиб кетдим. Нечтасига телефон қилдим. Ҳаммаси жим... Менга ёрдам беринг, имконингиз бўлса. Бир-иккита қўшиқчига телефон қилдим, улар парво ҳам қилмади. Мана-ман деганига ҳам телефон қилдим, фойдаси бўлмади... У-бу ташкилотларга айтинг, илтимос, ҳолидан хабар олишсин. Озодбек ака (Назарбеков)га ҳам айтдим, гапирмади у киши», — деб айтган Иқбол Эргашева интервьюда.\n«Ишқилиб, Худо умрини берсин, жуда қийналди, касал бўлганига қарийб бир ойдан ошди», — дея қўшимча қилган шоирнинг рафиқаси.\nШамсиддин Садоий ва Севара Назархон.\nШамсиддин Садоий 1958 йилда Бухоро вилоятида туғилган. «Мени кутган эдингиз», «Давлатинг борида», «Дунёни муҳаббат олади», «Сени менга яратган» сингари шеърий тўпламлари нашр этилган.\nЎзбекистонда коронавирусга чалинган бир беморни даволаш учун қанча маблағ сарфланаётгани маълум қилинди\n16:43, 02.10.2020 194251\n10:22, 04.10.2020 234218\n22:15, 30.09.2020 152029\n00:17, 16.05.2021 1988\n23:49 Бугун 4393\n23:47 Бугун 3834


Жо Байден Ироқ ҳукуматининг Фаллужадаги амалиëтларини ëқлаб чиқди\nАл-Қойдага алоқадор Ироқ ва Левант Исломий давлати гуруҳи жангарилари ўтган ҳафта Фаллужа шаҳрини эгаллаб олган эди.\nАҚШ вице-президенти Жо Байден Ироқ Бош вазири Нури ал-Маликий билан жорий ҳафтада иккинчи марта телефон орқали сўзлашди. Суҳбат давомида Байден Вашингтон Фаллужа шаҳрини Ал-Қоидага алоқадор жанггарилардан озод қилиш ҳаракатларини қўллаб-қувватлашини билдирди.\nОқ уйнинг маълум қилишича, вице-президент Маликийни маҳаллий қавм етакчилари билан музокараларни давом эттиришга чақирган. Ўз навбатида Маликий муаммоларга дуч келаётган Анбар вилоятида амалга оширилаётган сиёсий ташаббуслар ҳақида гапириб берган.\nБайден Ироқ Вазирлар маҳкамасининг Ал-Қоида жанггариларига қарши жангларда ҳалок бўлганлар яқинлари ва жароҳатланганларга давлат имтиёзларини тақдим қилиш қарорини ёқлагани айтилмоқда.\nЧоршанба куни Маликий Ал-Қойдага алоқадор Ироқ ва Левант Исломий давлати гуруҳи жанггариларини Фаллужани тарк этишга чақирди. Фаллужани қуршаб олган танкларнинг ўтган ҳафта шаҳарни эгаллаб олган жанггариларга қарши ҳужумга шай тургани айтилмоқда.


News FeedTopics 47 091Photos 120 057Videos 18 920Participants 188 516\nАССАЛОМУ АЛАЙКУМ! Бошлаб олган янги кунингиз муборак бўлсин! Ҳар бир эзгу ишларингизда Аллоҳ Ёр ва Ёрдамчингиз бўлсин! АЛЛОҲИМ, Қалбимизни кенг қилгин, Ишларимизни осон қилгин, Айбларимизни беркитиб, сатр қилгин, Гуноҳларимизни мағфират қилгин, Ғамларимизга кушойиш бергин, Маҳзунлигимизни кетказгин, Беморларимизга шифо бер, Ҳамда азобсиз ва ҳисоб-китобсиз бизни жаннатга киритишингни дуо қилиб сўраймиз, ўтинамиз. ХАЙРЛИ КУН!\nМехрибонларни мехрибони, рахмдилларни рахмдили бўлгаг Зот, золим бўлагани учун қахри қаттиқ бўлганлиги учун қўрқиш эмас, у Зотни азаматини, қудратини, химматини олдида Инсон бўйин эгишлик, тасим қилишлик... Солихон домла 👍👍👍\nЖертва во имя любви Таджикфильм 2020\n#Фикр_қилинг. Бугун ўтаётган кунларимиздаги муаммолар...👆\nБир шифокор хикоя қилади: Менинг бир беморим бор эди. У ёшгина қиз бўлишига қарамай саратон касаллигига чалинган эди. Уни даволашга узоқ вақт давомида бор имкониятларимизни ишга солардик. Натижалар яхши бўлаётган эди. Шу ҳолда камида 5 йил яхши парвариш билан даволаниши керак эди. 4 йил вақт ўтиб, у мендан узоқ шахарга қариндошиникига бориб келишга изн сўради. Қаттиқ ялинганидан йўқ деёлмай, самолётда бориш шарти билан рози бўлдим. У эса чипта ололмай автобусда йўлга чиқибти. Aвтоҳалокат туфайл\nЙигит яхмалак қоплаган йулакдан илдам юриб бораркан олдинроқда, йулакга ўтириб қолган қизга кўзи тушди. Гўзаллиги шунча масофадан ҳам нур таратиб турган қиз ўрнидан турмоққа уринар, лекин шикастланган шекилли, иложини тополмасди. - Кандай гўзал қиз! Канийди, у билан севишиб-севилсам... - ўйлади йигит ва бунга имкон яратиб турган кўмакга шошилди. Етиб бориб қизнинг тирсагидан тутди. Оқсоқланиб қолган қиз атрофга аланглаб ниманидир қидирди: - Қўлтиқтаёқ, анави ерга тушибди-ку! Унинг гапин\nФОЙДАЛИ МАСЛАҲАТЛАР. Нажотга эришаман десангиз, кунингизни Бомдод намози ва эрталабки азкорлар билан бошланг! Истиғфорингизни кўпайтиринг, токи шайтон ўз жонига қасд қилсин. Дуодан узилиб кетманг, чунки у нажот арқонидир. Ёдингизда бўлсин, фаришталар ҳар бир сўзингизни ёзиб оладилар. Бўронда қолиб кетсангиз ҳам яхшиликка йўйинг. Бармоқларнинг энг гўзали- тасбеҳ ўгирганидир. Қайғуга учраб, ғамга ботиб кетсангиз, «ЛА ИЛАҲА ИЛЛАЛЛОҲ» айтинг. Ҳошиялик билан қилинган узун сажд\nХИЁНАТ (қайтар дунё) Бир заргар аёли билан кичик ҳовлида яшар эди. Уларни торгина томорқаси бўлиб, эри заргарлик дўконига кетганида, аёли шу томорқадаги гулларни суғорарди, уларни парвариш қиларди. Ҳар куни унинг уйига сувчи икки меш сув олиб келарди. Кунларнинг бирида, заргар ҳар доимгидек эрта тонгдан ишга отланди ва заргарлик дўконига йўл олди. Ўша куни туш вақтида унинг ҳузурига қомати келишган, ўзига қараган бир аёл келди ва бармоғига мос узук олмоқчилигини билдирди. Заргар уни бармоғига у\n#Ношукр_банда Бу билан ношукр бўлинг демоқчи эмасмиз, аксинча бу видеода ўзимизни кўрдик, ҳақиқатни кўрдик, энди хар қандай холатга ҳам Аллоҳга шукр келтирайлик, ҳамд (Алҳамдулиллаҳ) дейишни тилимизда ва амалимизда кўрсатайлик.\nМеҳрибон ва раҳмли Аллоҳ номи билан бошлайман Аёлингизни бахтиёр этадиган бир неча усуллар. Уйга кираётганингизда табассум билан киринг. Уни кўрганингиздан жудаям ҳурсанд эканлигингизни билдиринг. Унга: Сени жуда ҳам соғиндим. Бунчалар ҳам гўзал бўлмасанг, деб айтинг. Айниқса агар у ишламаса..."Эҳтиёжларинг учун сарф этарсан" деб, атаганингиздан бериб туринг. Уйқудан турганида ҳудди ота-онаси унга илиқ меҳр кўрсатганидек, сиз ҳам унга илиқ муносабатда бўлинг. Уй ишларидан хол\nAll 47 091\n188 516 participants in the group\n#ВАҚТ_ҚАДРИ Баҳорнинг илк ойлари эди, Чилонзор томонга йўлимиз тушиб, жума намозини “Олтинхон тўра” масжидида ўқийдиган бўлиб қолдик. Ихчамгина, шинамгина масжид экан. Маъруза қилаётган имом-хатиб бир ибратли воқеани ҳикоя қилиб бердики, каминага ғоят жиддий таъсир қилиб кўзимга уч қатрагина ёш ҳам келди. Таъсирчанлик табиатимда борлиги учун шундай бўлдимикан деган ҳаёлда ёнимдагиларга қарасам, атрофдагилар ҳам жуда мутаассир бўлиб ўтирибди. Ҳамманинг кўнглигини юмшатган, ҳаёлимга маҳкам ўрнашиб қолган ушбу воқеани сиз азизларга ҳам илинишни ният қилиб, қоралашга журъат қилдим. Кунларнинг бирида икки курсдош учрашиб қолди. Улар талабалик йиллари қалин дўст эди, ётоқхонада ҳам бир хонада яшаганди, талабаликнинг ғариб қозонини бирга осган, ушбу фараҳбахш даврнинг аччиқ-чучугини бирга тотган эди. Улардан бирининг талабалик йиллари ўзига хос кийиниш услуби, ҳозирги ифодада айтганда, имижи бор эди: ҳар доим оқ куйлак, кўк шим кияр эди. Ҳозир ҳам ўша имижи ўзгармасдан оқ куйлак, қора шимда юрган эди. Иккаласи ҳол-аҳвол сўрашгач, ҳашаматли ресторанга кирди. еб-ичиб чақчақлашиб ўтирди. Бир маҳал улардан бири: – Энди бундай қиламиз, дўстим, пешин вақти ҳам яқинлашиб қолди, ҳозир масжидга кириб пешинни ўқиб оламиз-да, кейин бизнинг уйга бориб гурунгни давом эттирамиз, – деди. Буни эшитган дўстининг мийиғида истеҳзоли кулгу пайдо бўлди, қимматбаҳо соатининг устига кўрсаткич бармоғини уриб-уриб: – Дўстим, менинг ҳар бир дақиқам пул. Масжидларга юришга вақтим йўқ менинг. Бу ерда азбаройи сенинг ҳурматинг учун шунча вақтимни бой бериб ўтирдим. Менга телефон рақамингни бер, ора-сира вақтим бўлиб қолса, хабарлашамиз, – деди. Ундан бундай муомалани кутмаган дўсти довдираб қолгандек бўлди. Лекин телефон рақамини айтди. Рақамни ёзиб олган дўсти унга: – Телефонимда сенинг адашларинг жуда ҳам кўп. Шунинг учун сени “қиёматли дўстим” деб қайд этиб қўяман. Шунда сен қўнғироқ қилсанг, дарров таниб оламан, – деди. Шу билан улар ресторандан чиқиб хайрлашиб ўз йўлларида кетишди. Орадан уч-тўрт кун ўтиб, улардан бирига қўнғироқ бўлди. Қараса, дўстининг рақами. Телефонни очиб: – Дўстим!.. – деган эди ҳамки, у ёқдан: – Дўстингиз сизни пешинда фалон масжидда кутади, – деган овоз бўлди. – Хўп, – деди-ю, нега бировга телефон қилдиради, ғалати одатлари бор-да унинг деб ўйланиб қўйди. Кейин пешиндан чиқиб уйга келармиз балки, деган ҳаёлда болаларига озгина тайёргарлик кўриб, ихчамгина дастурхон тузаб қўйишни тайинлаб масжидга жўнади. Масжидга яқинлашганда жаноза ўқишга олиб келинган бир тобутга кўзи тушди. Негадир тобутга кўк тасма боғлаб қўйилган эди. Юраги шув этиб кетди, “Аллоҳ асрасин!” дея кўксига туфлаб қўйди. Ичкарига кирди, кўз қири билан дўстини қидирди, топа олмади. Намоз ўқилгандан сўнг имом-хатиб “салоти жаноза” деди. Одамлар саф торта бошлади. У тобутнинг тўғрисида турган эди. Юраги ҳаприқиб, бесаранжом бўлди. Тобутга боғланган кўк тасма унга мусибатдан хабар бергандек бўлиб, даҳшатга солаётган эди. Масжид ичида одобсизлик бўлса ҳам дўстига қўнғироқ қилди. Телефонни биров олди. У: – Дўстим, қаердасан? – деб сўради. У ёқдан: – Дўстингиз қаршингизда, тобутда, – деган жавоб бўлди. Бу овоз унга ҳам телефондан, ҳам ташқаридан келаётгандек туйилди. Чап тарафига ўгирилиб қараса, ёнидаги одам жавоб бераётган экан. Ўша киши телефонни дарҳол ўчириб чўнтагига солди-да, – Марҳумнинг телефонига “қиёматли дўстим” деб ёзилган экан. Шунинг учун биринчи бўлиб сизга хабар қилдим, – деб шивирлади. Азиз юртдош! Вақтимиз борми, йўқми; истаймизми, истамаймизми, Аллоҳнинг уйига барибир келамиз. Аммо ушбу даргоҳга одамлар кўтариб келмасидан ўз оёғимиз билан келайлик. Вақтнинг Эгасидан уни баракали, фойдали, мазмунли қилиб беришини сўраб дуолар қилайлик, истиғфорлар айтайлик, гуноҳларимизни кечиришини сўраб илтижолар қилайлик! Шоядки, меҳрибон Парвардигоримиз гуноҳларимизни мағфират қилса... #ИБРАТ


Сайлов-2021: САЙЛОВ БЮЛЛЕТЕНИ ТАСДИҚЛАНДИ - AUZ.UZ\n23 сентябрь куниМарказий сайлов комиссияси (МСК)нинг навбатдаги йиғилиши бўлиб ўтди. Комиссияси раиси Зайниддин Низамходжаев олиб борган йиғилишда Ўзбекистон Республикаси Президенти сайловига доир сайлов бюллетенининг шакли ва матнини тасдиқлаш, халқаро ташкилотлар ва хорижий давлатлардан қатнашадиган кузатувчиларни ҳамда оммавий ахборот воситалари вакилларини аккредитация қилиш масалалари муҳокама қилинди.\nВидеомулоқот тарзида ташкил этилган мажлисда 2-Андижон округ сайлов комиссияси аъзолари ҳам иштирок этдилар.\nМСК раиси ўринбосари Баҳром Қўчқоров сайлов бюллетенинг шакли ва матни, уни тўлдириш тартиби тўғрисида тушунтириш берди.Ўзбекистон Республикаси Сайлов кодексининг 31-моддасига биноан сайлов бюллетенининг шакли ва матни Марказий сайлов комиссияси томонидан тасдиқланди.\nГалдаги вазифа округ сайлов комиссиялари МСК томонидан етказиб берилган сайлов бюлеттенларини ўрнатилган тартибда қабул қилиб, сифатли ҳолда сақланишини ва қўриқланишини таъминлаши зарур. Шунингдек, шу йил 11 октябрга қадар участка сайлов комиссияларига сайлов участкасидаги сайловчилар умумий сонининг 5 фоизи миқдорида, 2021 йил 21 октябрга қадар 95,5 фоизи миқдорида сайлов бюллетенларини тегишли тилларда тақсимлаган ҳолда етказиб берилиши айтиб ўтилди. Бюллетенни Брайль алифбоси асосида тўлдириш учун трафаретлар тайёрланиши мумкин.\nЙиғилиш давомида 2-Андижон сайлов округи раиси Комилжон Комилов округ фаолияти юзасидан ахборот берди.\nАндижон шаҳри Чўлпон шоҳкўчаси 187-уйда жойлашган Ёшлар марказибиносида фаолият олиб бораётган округ сайлов комиссиясида белгиланлан меъёрлар асосида ишлар қизғин давом этмоқда.\nОкруг ҳудудида931 та сайлов участкаси тузилган.Улар аҳоли учун қулай ҳудудлар ҳамда янги қурилган бино ва иншоотларда бўлишига эътибор берилди. Ҳозирда барча сайлов участкаларига кўрсаткичлар, пешлавҳалар ва ахборот стендлари тайёрланиб жойлаштирилди. Сайловга оид қонун ва бошқа меъёрий ҳужжатлар, зарур замонавий ахборот-коммуникация технологиялари билан таъминланди. Жисмоний ҳаракати чекланган сайловчилар имкониятини эътиборга олган ҳолда биноларга нишаб йўлаклари барпо этилди.\nҲозирда сайлов участкаларида жами 13 минг 801 нафар аъзо фаолият олиб бормоқда. Уларнинг 10 минг 748 нафари аввал сайловларда иштирок этган тажрибали фуқаролар. 495 нафар аёл участка сайлов комиссиялари бошқарувида фаол иштирок этмоқда. Шу билан бирга 40 нафар ногиронлиги бўлган фуқаролар вакиллари ҳам таркибга киритилган.\nШунингдек, 2-Андижон округ сайлов комиссияси ҳузурида тажрибали журналистлардан иборат Матбуот маркази фаолият кўрсатмоқда. Шу кунга қадар Марказ томонидан маҳаллий ОАВларида жами 282 та мақола ва телекўрсатувлар эълон қилинди. Бундан ташқари вилоят ижтимоий-сиёсий нашри “Андижоннома” газетасининг auz,andijonnoma.uz, 2-Андижон округ сайлов комиссиясининг расмий телеграм каналида кампанияга старт берилган кунидан мунтазам равишда ахборотлар, репортажлар, лавҳалартезкор ёритилмоқда. Округ сайлов комиссияси раиси томонидан 3 та брифинг ташкил этилиб, журналистларга зарур маълумотлар вақтида етказилди.\nАйни дамда участка сайлов комиссиялари аъзолари Сайловчиларнинг ягона электрон рўйхатидан дастлабки рўйхатини олиб, якуний рўйхатни шакллантириш учун участка ҳудудида яшовчи аҳолини уйма-уй айланиб чиқиш йўли билан аниқланмоқда. Жараён округ сайлов комиссияси томонидан мувофиқлаштириб борилмоқда.\nАсосий эътибор сайловчининг саломатлиги муҳофазаси ва сайловнинг демократик тамойилларига оғишмай риоя қилишга қаратилган.


8 ёшида Қуръонни ёд олган Убай қори «Янги кун» дастурида барчани лол қолдирди (видео)\n8 ёшида Қуръонни ёд олган Убай...\n29.05.2018 20:10 0 1914\n12 яшар Убай қори Яҳёев Ёшлар телеканалининг «Янги кун» дастурида барчани лол қолдирди. Кўрсатув бошловчиси ундан Қуръони Каримнинг 3 та турли оятларини айтиб беришини сўради. Убай қори эса барча оятларни хатосиз қироат қилиш баробарида бу оятлар Каломуллоҳнинг нечанчи пораси таркибига киришини ҳам айтиб берди.\nЭслатиб ўтамиз, Хўжа Аламбардор масжиди имом-хатиби ноиби Ҳусайнхон қори Яҳё Абдулмажиднинг ўғли Убай Яҳёев 8 ёшида Қуръонни ёд олган. У ўтган йили, 11 ёшида Болгариянинг Несебр шаҳрида яқинда бўлиб ўтган «Чегарасиз математика–2017» математика бўйича халқаро олимпиаданинг финал босқичида қатнашиб, 11 мамлакатдан келган 1200 нафар кучли математик орасида ўз ёш босқичи бўйича олтин медалига сазовор бўлган. Бундан ташқари, Убай рус, инглиз ва француз тилларини жуда яхши билиши билан тенгдошларидан ажралиб туради


Сальвадорда август ойида 907 киши қотиллик қурбони бўлди\n11:16 / 02.09.2015\nАвгуст ойида Сальвадорда зўравонлик энг юқори чўққига кўтарилди. Миллий полиция раҳбари Маурисио Рамирес Ландаверденинг маълум қилишича, ўтган ойда 900 нафардан зиёд фуқаро қотиллик қурбони бўлган. Айрим башоратларга кўра, 2015 йил ҳисобидан мамлакатнинг 6,3 миллион фуқаросидан 6 мингдан зиёди зўравонлик қурбонига айланиши мумкин.\n“Бу жуда оғир ой бўлди. 907 марта қасддан қотиллик содир этилган. Мазкур жиноятларнинг 10 фоизида болалар қотиллар қурбонига айланган”, – деди Ландаверде.\nУнинг қайд этишича, ҳалок бўлганларнинг аксарият қисми, шу жумладан, вояга етмаганлар кўчадаги турли жиноий тўдалар томонидан ўлдириб кетилган. Адлия вазири Беното Ларанинг таъкидлашича, август ойида қотилликларнинг авж олишига асосан жиноий тўдалар ўртасидаги ўзаро тўқнашувлар ҳамда уларга қарши ҳуқуқни муҳофаза қилиш органлари томонидан олиб борилган амалиётлар сабаб бўлган.\nМаълумотларга кўра, Сальвадорда жиноий тўдалар аъзолари 70-75 минг нафарни ташкил этади. Мамлакат қуролли кучлари сони эса улардан бор-йўғи икки баробарга ортиқ. У ердаги “Мара Сальватруча” ҳамда “Баррио 18” жиноий тўдалари нафақат Сальвадор ҳудудида, балки Марказий Американинг бошқа мамлакатларида ҳам таъсир кучига эга.\nАвгуст ойи сўнгида Юқори суд томонидан “террористик тўдалар” дея эълон қилган жиноий уюшмалар ҳаракати туфайли кўплаб сальвадорликлар ўз уйини ташлаб, ҳаттоки мамлакатни тарк этишга мажбур бўлмоқда. Биргина 2014 йилда 280 минг киши жиноятчилик ва босқинчилик ўсиб кетгани сабабли бошқа давлатларга кўчиб кетган.


Пахтачилик депутатимиз ёшлар учун кутубхона қуриб берди | O'zLiDeP\nПахтачилик депутатимиз ёшлар учун кутубхона қуриб берди\nПахтачи туманида истиқомат қилаётган Шавкат Мирзаев 2012 йилдан буён “Мирзаев Шуҳрат Кенжаевич” фермер хўжалиги раҳбари. Хўжаликнинг умумий майдони 102 гектарни ташкил этиб, асосан ғалла ва пахта етиштиришга ихтисослашган.\n2015 йилдан кўп тармоқли фемер хўжалигига айлантирилган мазкур хўжаликда ҳозирда чорвачилик, паррандачилик, асаларичилик, иссиқхона йўналишларида тадбиркорлик йўлга қўйилган бўлиб, 20 дан ортиқ иш ўрни яратилган.\nМаҳаллий аҳоли вакилларининг айтишича, фермер мунтазам равишда ишчи-ходимлари ва маҳалладаги ёлғиз, боқувчисини йўқотган ва кам таъминланган оилаларга моддий ёрдам кўрсатиб келади. Шунингдек, ўтган йили туманда янги қурилган ёшлар боғида кутубхона ҳам барпо этган. Унда электрон кутубхона, мумтоз адабиёт, илмий, бадиий адабиёт йўналишларида ўқув заллари ташкил этиш режалаштирилган.\n“Билимли, саводли ёшларимиз Ўзбекистонни барча соҳада энг илғор давлатлардан бирига айлантиради. Ҳар қандай давлатнинг келажаги бу унинг маърифатли, ақлли ёшларидир. Шу боис, ёшларни китоб билан дўст, ошно қилишимиз керак. Чунки китоб ўқиган киши ўзини кучлироқ, ақллироқ, инсонпарварроқ сезади. Мазкур кутубхонани ҳам ёшларни маърифатли, ақлли қилиб тарбиялаш мақсадида барпо этганмиз. Зеро, китоб ўқиш — ақлни чархлаш демакдир”, – дейди фермер, O‘zLiDeP депутатлик гуруҳи аъзоси Ш.Мирзаев.\nТаъкидлаш керак, ҳозирда кутубхонанинг қурилиш ишлари якунига етган. Жорий йилнинг март ойида эса фойдаланишга топширилади.


Сунъий интеллект пойгада 11 минг доллар фойда келтирди\n15:21 / 13.05.2016\nАввалроқ Оскар ва Суперкубок ғолибларини башорат қилган сунъий идрок платформаси энди Кентуккидаги Дерби пойгаларида мўмай даромад келтирди.\nОдамлар ҳамда сунъий идрокни мужассамлаштирган интеграциялашган UNU тизими Дерби пойгаларида 540га 1 ставкасида биринчи, иккинчи, учинчи ва тўртинчи ўринларни эгаллаган тулпорларни аниқлай олди. Шундай қилиб, тизим яратувчиси Льюис Розенберг 20 доллар тикиб 10842 доллар ишлаб олди.\nUNU тизими – сунъий идрокнинг махсус шакли – ари уяси идроклари. UNU вазифаси инсон ўрнини босиш эмас, балки унинг когнитив имкониятларини кенгайтириш. UNU қуйидагича ишлайди: Аввал смартфонлар ёки шахсий компьютерлар орқали одамлар гуруҳи тизимга киради. Кейин барча қатнашчиларга савол берилади ва жавоб вариантлари тақдим этилади. Ҳар бир иштирокчига виртуал шайба берилади, уни экран бўйлаб ҳаракатлантириб, у ёки бу жавобга йўналтириш мумкин. Охир-оқибатда шайба фақат битта жавобда тўхташ имкони қолганда ҳаммани қониқтирадиган жавобни танлаш учун гуруҳга 60 сония берилади.\nUNU протопити учун ҳашаротлар уя танлаш учун фойдаланадиган асалари галаси коллектив идрокидан андоза олинди. UNU алгоритми ягона қарорга келиш учун гуруҳдаги одамларнинг билими ҳамда интуициясидан фойдаланишга интилади. Фикрларидан келиб чиққан ҳолда одамларни гуруҳларга ажратувчи сўровномадан фарқли ўлароқ UNU муроса қарорини излайди.\nЙил аввалида UNU имкониятлари Оскар мукофоти совриндорларини башорат қилиш мисолида Newsweek нашрига намойиш этилган. Ўшанда тизим профессионал кинотанқидчилар ва букмекерларни ҳам ортда қолдириб 15 ғолибдан 11 нафарини аниқлашга муваффақ бўлган.\nКелгусида Розенберг қимор ва кўнгилочар ўйинлар чегарасини кенгайтириш ниятида – UNU соғлиқни сақлаш ва сиёсатда ҳам самара келтириши керак. Масалан, тизим базасида шифокорлар консилиуми ўтказилиши ёки бутун давлат миқёсида ҳукумат қарорлари қабул қилиниши мумкин.


Бўстонлиқда дала ҳовли эгаларидан теримчилар учун ёрдам пули ундирилмоқда\nТошкент вилоятининг Бўстонлиқ туманида расмийлар пахта “теримчилари”ни иссиқ овқат билан таъминлаш важи билан дала ҳовлиларини кирага берувчи шахслардан “ёрдам” пули ундирмоқда.\nБу ҳақда Озодликка туманнинг Хўжакент қишлоғи яшовчилари маълум қилди.\nТоғли Бўстонлиқ тумани аҳолиси асосан боғдорчилик ва сайёҳларга хизмат кўрсатиш билан шуғулланади.\nЎзбекистонликлар орасида “Иккинчи Швейцария” номини олган туманда ўнлаб дам олиш оромгоҳлари ва меҳмонхоналар фаолият кўрсатади.\nХўжакентликларга кўра, ушбу фуқаролар йиғини раҳбарияти дала ҳовлиси бўлган шахслардан маҳаллалардан навбат билан пахта теримига юборилаётган шахсларни озиқ-овқат билан таъминлаш учун 50 мингдан 300 минг сўмгача “ёрдам” пули беришни сўраяпти.\n“Маҳалла комитетидагилар ёзда ижарага қўйиладиган дала ҳовлилардан 50 мингдан 300 минггача пахтага пул сўрамоқда,” деб ёзади Озодлик билан WhatsApp орқали боғланган хўжакентликлардан бири.\nУнинг маълум қилишича, пул йиғиш тадбири 10 сентябрдан бошланган.\nЯна бир хўжакентлик ҳар бир хонадондан бир киши навбат билан пахтага чиқарилаётганини айтди.\n“Ҳар бир теримчига 60 килодан норма қўйилган. Шунча пахтани бир кунда териб бериш шарт экан. Етмаганига пахтани сотиб олиш керак. Агарда кимда-ким сотиб ололмаса, ўша кунги навбатчилиги ўтмас экан,” дейди Хўжакент яшовчиси.\nАммо, Озодлик боғланган Бўстонлиқ туманининг бир неча оромгоҳи, меҳмонхонаси ва даволаниш масканлари ходимлари пахта теримчилари учун улардан пул йиғилмаётганини билдирди.\n“Бундай топшириқ бермаганмиз”\nОзодлик билан суҳбатлашган Бўстонлиқ ҳокимиятининг навбатчиси тумандаги фуқаролар йиғинларига “бундай топшириқ бермаганмиз,” дея пахта теримчилари озиқ-овқати учун хусусий тадбиркорлардан пул йиғилаётганини рад қилди.\nБироқ WhatsApp орқали Озодликка юборилган ҳужжатда хўжакентлик хусусий дала ҳовлилари эгаларининг иддаолари ўз тасдиғини топган.\nХўжакент қишлоқ фуқаролари йиғини имзоси қўйилган ҳужжатда, жумладан, шундай битилган:\n“Хўжакент қишлоқ фуқаролари йиғини Сиздан 2015 йил 10 сентябрдан Ўзбекистонимизни миллий бойлиги бўлган Пахта йиғим-теримига ялпи сафарбарлик қилинганлиги сабабли, Хўжакент қишлоқ фуқаролар йиғини ҳудудидан сафарбар қилинаётган “теримчилар” (уюшмаган аҳоли)ни иссиқ овқатига кетадиган озиқ-овқатлари харажатларини қоплаш учун имкон даржасида ёрдам беришингизни илтимос қилади. Пахта-йиғим теримига ўз ҳиссангизни қўшаётганингиз учун олдиндан миннатдорчилик билдирамиз.”\nЎзбекистонда қонунчиликка мувофиқ, манфаатдор фермер хўжалиги томонидан теримчилар алоҳида ётиш, ювиниш жойлари яратиш, кунлик иссиқ овқат ҳамда ичимлик суви билан таъминланиши шарт.\nПахта ҳашарчилари учун транспорт харажати ҳам фермер хўжалиги томонидан қопланади.


Туғруқдан кейин ТУҒРУҚХОНАДАГИ ИЛК ТЕКШИРУВ ВА МУОЛАЖАЛАР\nТуғруқхонадаги янги туққан онанинг аҳволи қанчалар ҳаяжонли эканини тасаввур қилиш қийин эмас.Батафсил... Янги шарх қўшиш ЭМИЗИКЛИ АЁЛЛАР УЧУН ФОЙДАЛИ НОНУШТА\nСут ва сули қоринни тўқ тутади. Энг муҳими, организмда ёғ пайдо қилмайди. Шу билан бирга туғруқдан сўнг тери кўринишини ҳам яхшилайди. Батафсил... Янги шарх қўшиш БАЧАДОН БЎЙНИДАГИ ТИҚИЛМА ХАВФЛИМИ?\nБатафсил... Янги шарх қўшиш ТУҒРУҚДАН КЕЙИН: 10 НОЗИК САВОЛГА 10 ЖАВОБ!\nБатафсил... Янги шарх қўшиш Туғруқдан кейинги тўлишиш: нимаси билан хавфли?\nТуғруқдан сўнг аёл киши кўзгуга боқар экан, “энди қандай аввалги ҳолимга қайтаман?” дея ташвишланади. Чиндан ҳам, кўпинча, аёллар кўзлари ёригач, кундан-кунга вазн йиға бошлашади. Савол туғилади: бу хасталик аломати эмасмикан? Гинеколог мутахассис — Умида Шукурованинг фикрича, туғруқдан сўнг меъёридан ортиқ вазн тўплаш, шубҳасиз касаллик белгисидир...\nБатафсил... Янги шарх қўшиш «Туғруқдан кейин буйрагим хасталанди...»\nҚўл ва оёқларнинг шиши, сийдик тутолмаслик ва белдаги оғриқ туғруқдан кейинги асоратлар сифатида барча аёлларга яхши таниш. Аммо ҳамма ҳам бола парваришидан ортиб, шифокор кўригига шошилавермайди. Батафсил... Янги шарх қўшиш Оилага «янги меҳмон» келди!\nБу тўнғичингизга қандай таъсир қилиши ўзингизга боғлиқ!\nБатафсил... Янги шарх қўшиш Кичкинтойни эмизишдан қандай ажратиш керак?\nЭмизикли аёл борки, эртами-кечми, болакайни она сутидан ажратиш билан тўқнаш келади. Баъзи болажонлар бу даврдан енгил ўтса, айримларда эса ўрганган одатидан воз кечиш осон бўлмайди. Айниқса, тунги эмизиш вақти айрим болакайларнинг овуниши жуда қийин. Хўш, ана шундай муаммо билан юзма-юз турган оналар боланинг руҳиятини жароҳатламай вазиятни назорат қилишлари учун қандай усуллардан фойдаланишлари мумкин? Бу ҳақда олий тоифали шифокор-педиатр, лактолог Нафиса СУЛТОНОВА маълумот беради.\nБатафсил... Comments (1) Аллергия? Унга «ЙЎҚ» денг!\nЙил сайин ёш болалар орасида озиқ-овқатга аллергия кўпайиб бормоқда. Касалликнинг ривожига тўсқинлик қилиш чораси борми?Батафсил... Янги шарх қўшиш Гўдак парвариши\nАгар ўзингиз соғлом бўлсангиз, эмизиш билан боғлиқ бу муаммони тўғирлаш мумкин. Сиз фақатгина бир нарсани тушунишингиз керак: организмингизда сут кўкракка таъсир кўрсатишга жавобан ишлаб чиқарилади. Лактогонлар ва тез-тез чой ичиш бу ўринда сизга ёрдам бермайди. Фақатгина болани тез-тез эмизиш ва у билан максимал даражада мулоқотда бўлишгина сизга ёрдам бериши мумкин.Батафсил... Янги шарх қўшиш Бошқа мақолала...\nТуғуруқ кўнгилдагидек кечиши учун…\nБолани ёзда кўкракдан ажратиш мумкин эмасми?\n«Ўзи кичик, вазни каттадек…»


Дунё бўйлаб энг арзон ҳамда шинам ётоқхоналар - Zamin.uz\n20:25 / 24.11.2019\nДунё бўйлаб энг арзон ҳамда шинам ётоқхоналар\nТалабалар ёки якка ҳолда саёҳат қилувчилар борган жойларида табиийки, қулай, шинам ҳамда арзон тураржой қидиришади. Агар бу борада бошингиз қотаётган бўлса, биз сизга бир нечта танловларни ҳавола этамиз. Қуйида биз тавсия қиладиган жойлар сизга манзур келиши аниқ.\n1. Stone City ётоқхонаси, Албания - Қадимги Гирокастер шаҳрининг қоқ марказида жойлашган ушбу ётоқхона энг диққатга сазовор жойлардан бири гўзал қаср ҳамда тарихий обидалар ёнгинасида жойлашган. Нархи: хусусий хоналар 22 фунтдан, ётоқхоналар 8 фунтдан.\n2. Тоғ этагидаги ётоқхона, Андорра - Андорранинг экологик тоза тоғли хостели тоғ спорти ва чанғи спорти, сноуборд, отда юриш ва қиш мавсумида чанғи учиш, тоғда велосипед учиш, пиёда саёҳат учун жуда мос келади. Энг муҳими, қишин-ёзин ишлайди. Нархи: бир кеча учун 22 фунт.\n3. Кантар, Арманистон - Ереваннинг марказида, Республика майдонидан бир дақиқалик узоқликда жойлашган бу шинам ётоқхонада тўртдан саккиз кишигача сиғимга эга бўлган балконли ётоқхоналар мавжуд. Нархи: бир кеча учун 10 фунт.\nётоқхоналар Stone City Ётоқхонаси Кантар “Замин” янгиликларини “Одноклассники”да кузатиб боринг\nБуюк Британиядаги энг харидоргир уй 30 миллион фунт эвазига сотувга қўйилди\nДанияда дунёдаги энг қулай ва шинам қамоқхона очилди\n“Олтин бургут” поезди Ўзбекистондан ҳам ўтади


ХТВ: мактабга кроссовкада бориш тақиқланган. Қизлар учун шимлар совуқ кунларда рухсат этилади Ўзбекистон янгиликлари\nХТВ: мактабга кроссовкада бориш тақиқланган. Қизлар учун шимлар совуқ кунларда рухсат этилади\n9 September 2021, 19:22\nЎзбекистон, Тошкент – Batafsil.uz. Ўқув йили бошидан буён мактабларда қулай поябзал-кроссовкалар нима учун тақиқланганини тушунмаган ота-оналардан саволлар келиб тушмоқда, шунингдек қизлар учун шим кийиш билан боғлиқ муаммолар ҳам мавжуд. Бу масалада изоҳ олиш учун Халқ таълими вазирлиги билан боғландик.\nВазирлик матбуот котиби Лайло Рустамованинг сўзларига кўра, бу масала 2018 йил 15 августдаги ҳукумат қарори билан тартибга солинади. Ушбу ҳужжат Интернетда мавжуд ва ота-оналар мактаб талаблари қонуний эканлигига ишонч ҳосил қилишлари мумкин.\nҲужжатга кўра, қизларга фақат совуқ қиш даврида классик шим кийишга рухсат берилади. Шу билан бирга, шим ягона мактаб формасига мос келиши керак.\nБироқ, кроссовкаларга келсак, ушбу ҳужжатда ҳеч қандай тақиқлар йўқ. Ахир бу жуда қулай поябзал, нима учун бунга рухсат берилмайди, деб сўралганида, вазирлик “кроссовкаларга мактаб ички қоидаларга кўра рухсат берилмайди. Ушбу тартиб вазирлик томонидан тасдиқланган ва директор мазкур ҳужжатни ўзгартира олмайди", - дея жавоб берди.\nШу билан бирга, қизиғи шундаки, 2018 йилда Халқ таълими вазири Шерзод Шерматов ўз интервюларидан бирида "Асосий вазифамиз таълим сифати бўлса-да, жамоатчиликнинг барча эътибори мактаб формасига бориб тақалди. Иккинчи даражали масалалар билан овора бўлмаслигимиз керак", деб айтган эди. Шундай экан, кроссовкалар ва шимларга нисбатан кераксиз чекловларни олиб ташлаш керакдир? Таълим сифати мактаб кийимига боғлиқми?


Азиз юртдошлар! Шу кунларда халқимизнинг ғурур-ифтихори бўлган мустақиллигимизнинг 28 йиллиги байрами арафасида турибмиз. Фурсатдан фойдаланиб, барчаларингизни мустақиллик байрами билан чин дилдан табриклаймиз! Халқимиз асрлар давомида интилиб, орзиқиб кутган, барчамиз учун энг улуғ, энг азиз байрам бўлмиш Ўзбекистоннинг Мустақиллик куни билан сиз азизларни муборакбод этамиз .Аллоҳ таоло Ватанимизни доимо обод, фаровон ва тинч юртлардан қилсин! Ватанимиз равнақи йўлида астойдил, фидокорона меҳнат қилаётган раҳбару ходимларнинг хайрли ишларида Аллоҳ таоло мададкор бўлсин!\nЎтган йиллар давомида юртимизда амалга оширилган хайрли ишлар, эришилган ютуқларимизни яна бир карра эслаб ўтмоғимиз мақсадга мувофиқ бўлади. Юртимизда ҳар соҳада янгиликлар, халқ фаровонлиги йўлида кўплаб хайрли ишлар амалга оширилмоқда. Шахсан муҳтарам Президентимизнинг ўзлари ҳар соҳанинг ичига бевосита кириб бориб, мавжуд муаммоларни бартараф этиш йўл-йўриқларини ҳам оқилона тарзда кўрсатиб бермоқдалар. Жумладан, аҳолини уй-жой билан таъминлаш мақсадида амалга оширилаётган ишлар қаторида кам таъминланган ва ногиронлиги бўлган кишиларни ҳам алоҳида имтиёз асосида уй-жойлар билан таъминлаб берилаётгани таҳсинга сазовордир.\nСўнги йиллар давомида барча соҳалар каби диний соҳада ҳам кенг кўламли ислоҳотлар амалга оширилди. Кейинги икки йилда муборак Ҳаж сафарига борувчилар сони икки мингтага оширилгани ва йил давомида Умра зиёратига бориш имконияти мавжуд бўлгани мўмин-мусулмонларимиз қалбида мамнуният пайдо қилди. Аллоҳ таолонинг байтини Ҳаж қилиш ҳар бир мусулмоннинг орзуси саналади. Жорий йилда нархлар арзонлаштирилди ва хизмат сифати янада яхшиланди.\nМуҳтарам ватандошлар! Албатта, бу эришилаётган ютуқлар ва амалга оширилаётган хайрли ишларнинг замирида юртимиздаги тинчлик, осойишталик ва фаровонлик алоҳида ўрин тутади. Бу ҳақда ҳадиси шарифда шундай марҳамат қилинган:\n“Қайси бирингиз оиласи тинч, тани соғ ва бир кунлик ризқи бор ҳолда тонг оттирса, гўёки бутун дунёни қўлга киритибди” (Имом Бухорий ва Имом Термизий ривоят қилган).\nМуҳтарам азизлар! Табиийки, инсон қаерда дунёга келса, ана шу ер унинг учун азиз Ватан ҳисобланади. Киндик қони тўкилган жой инсон учун ҳеч нарсага алмаштириб бўлмайдиган, ҳамма нарсадан ҳам қимматли даргоҳдир!\n“...Эзгулик ва тақво (йўли)да ҳамкорлик қилингиз, гуноҳ ва адоват (йўли)да ҳамкорлик қилмангиз! Аллоҳдан қўрқингиз! Албатта, Аллоҳ азоби қаттиқ зотдир” (Моида сураси, 2-оят).\nМана шу севимли Ватанда яшаётган ҳар бир мўмин-мусулмон, авваламбор – ўзи, аҳли-аёли, яқинлари ва жамиятга фойдали бир инсон бўлишга ҳаракат қилиши керак. Бунинг учун ўзига юклатилган вазифани чиройли адо қилиши даркор. Биз бир пайтнинг ўзида ҳам фарзанд, ҳам ота, ҳам фуқаро, ҳам турли идора ва ташкилотларда ходиммиз. Мана шу мажбуриятларимизни масъулият билан бажариб, ўзаро бир-биримизни қўллаб-қуватлаб, атрофимиздагиларга имкон қадар ёрдам беришимиз керак.\nЗАЙНИДДИН ЭШОНҚУЛОВ - ЎМИ Самарқанд вилоят вакили, вилоят бош имом хатиби\nКиритилган вақти: 30/08/2019 12:21; Кўрилганлиги: 338\nМатериал манзили: http://sammuslim.uz/articles/mustaqillik-umumxalq-bayrami\nЧоп этилган вақт: 20/02/2020 19:01


“Пахтакор” Тошкент дербисида “Локомотив”ни мағлуб қилди\n20:35 / 28.09.2016\nОлий Лиганинг 24-турида Тошкент дербиси кузатилди: “Пахтакор” жамоаси ўз майдонида “Локомотив”ни қабул қилди.\nУчрашувнинг биринчи бўлимида мухлислар 3та гол гувоҳи бўлишди. Жалол Машарипов кетма-кет икки бор Игнатий Нестеров дарвозасини ишғол қилди. Дастлаб Машарипов боши билан гол урган бўлса, кейинги сафар ўзининг техникасини намойиш қилган ҳолда Нестеровни ожиз қолдирди.\n“Локомотив” ўтказиб юборилган голлардан кейин бор эътиборини ҳужумга қаратди. Натижада, Икром Алибоевнинг аниқ тўп оширишидан сўнг Санжар Шоаҳмедов кучли зарбаси билан Лобанов дарвозасини ишғол қилди ва ҳисобни қисқартирди - 2:1.\nЎйинда бошқа ҳисоб ўзгармади ва дерби мезбонлар ғалабаси билан якунланди.\nЭндиликда "Локомотив" ҳисобидаги очколар сони 56талигича қолмоқда. Шунга қарамай, жамоа биринчи ўринда жойлашиб турибди. "Пахтакор" эса 41 очко билан 5-ўринда.\nБундан олдинроқ, "Бунёдкор" сафарда "Бухоро"га қарши кечган учрашувда 0:0 ҳисобини қайд этган ва пешқадамга яқинлашиб олиш имконидан фойдалана олмаганди. "Бунёдкор" 52 очко билан иккинчи ўринда, "Бухоро" 43 очко билан тўртинчи ўринда кетмоқда.\n“Пахтакор” – “Локомотив” – 2:1\nГоллар: Жалолиддин Машарипов 23, 25, - Санжар Шоаҳмедов 42, - 2:1\nПахтакор: 16.Александр Лобанов, 28.Станислав Андреев, 21.Камолиддин Тожиев, 4.Аднан Ораховац, 24.Даврон Ҳошимов, 5.Акбар Исматуллаев, 7.Азим Аҳмедов, 15.Жавоҳир Соҳибов, 9.Жалолиддин Машарипов (48.Темур Толипов, 89), 10.Жамшид Искандеров (Аббос Отахонов, 90+3), 55.Жасур Ҳакимов (14.Жамшид Болтабоев, 60).\nЛокомотив: 1.Игнатий Нестеров, 33.Олег Зотеев, 5.Кахи Махарадзе, 13.Неманья Яничич, 20.Ислом Тўхтахўжаев, 18.Темур Кападзе (71.Артур Геворкян, 58), 28.Икром Алибоев, 8.Сервер Жепаров (70.Иван Нагаев, 85), 15.Сардор Мирзаев, 22.Санжар Шоаҳмедов, 10.Марат Бикмаев (11.Темурхўжа Абдухолиқов, 50)\n“Пахтакор” “Локомотив” Тошкент дербиси\nФотожамланма. «Пахтакор» — «Бунёдкор» учрашувининг энг ёрқин лаҳзалари\nОлий лига. Тошкент дербисида «Пахтакор» ғалаба қозонди\nТошкент дербисида дуранг қайд этилди\n«Локомотив» йилнинг энг шов-шувли трансферини амалга ошириши мумкин


ШАҲРИСАБЗДА ҲАР ОЙДА 1 ТА ТАРИХИЙ ЁДГОРЛИК ТЎЛИҚ ЎРГАНИЛАДИ\nСўнгги янгиликлар 05.02.2019 296\nБугунги кунда Шаҳрисабз шаҳрида 51 та маданий мерос объекти рўйхатга олинган. Уларнинг 16 таси археология, 28 таси архитектура, 5 та монументал санъат ёдгорликлари ҳамда 2 таси диққатга сазовор жойлар ҳисобланади. Давлат кадастр рўйхатидан ўтган ёдгорликлар сони 24 тани ташкил қилади.\nМазкур ёдгорликларнининг тарихий қиймати ва аҳамиятига зарар етказмасдан сақлаш, келажак авлодларга ҳам етказиб бериш, шу билан бир қаторда, маданий мерос объектларининг туристик имкониятларини янада ошириш долзарб вазифа ҳисобланади.\n- Худди шу мақсадда Ўзбекистон “Миллий тикланиш” демократик партияси Шаҳрисабз шаҳар кенгаши томонидан шаҳардаги маданий ёдгорликларни асраб-авайлаш ва қайта таъмирлаш каби вазифаларни амалга ошириш мақсадида қатор ўрганишлар олиб борилди, - дейди ЎзМТДП Шаҳрисабз шаҳар Кенгаши раиси Насиба Жамолова. - Ушбу ўрганишлар натижалари Халқ депутатлари Шаҳрисабз шаҳар Кенгашининг сессияда муҳокама қилиниб, қарор қабул қилинди. Унга кўра, эндиликда ҳар ойда шаҳар ҳудудидаги 1 та маданий меърос объекти тегишли мутасаддилар ва мутахассислар иштирокида тўлиқ ўрганилиб, ҳолати юзасидан ахборот тайёрланади. Ўз ўрнида ушбу ахборотга асосан зиёратчилар учун қулай шарт-шароитлар яратиб бериш борасидаги таклифлар, йўл хариталари ишлаб чиқилади ва таъмирлаш, муҳофаза этиш ёки бошқа ишларни амалга ошириш бўйича чоралар кўрилади.


Бахтиёр Бобоев: Ал-Жаиш” билан баҳсда ижобий натижага умид қиламиз\n13 декабрь, 2016, 16:39\nМаълумки, бугун Малайзия пойтахти Куала-Лумпур шаҳрида 2017 йилги ОЧЛ баҳсларига қуръа ташланди.\nМаросимда “плей-офф”да куч синашадиган жуфтликлар номлари ҳам эълон қилинди. Унга кўра, “Бунёдкор” гуруҳ босқичига йўлланма олиш учун 7 февраль куни Қатарнинг “Ал-Жаиш” клуби билан сафарда куч синашади.\nҚуръа маросимидан сўнг “Бунёдкор” ФК бош директори Бахтиёр Бобоевнинг фикрлари билан қизиқдик. Бу ҳақда клуб расмий сайти хабар бермоқда.\n- “Ал-Жаиш” бизга яхши таниш. Жамоа таркибида бизнинг тарбияланувчимиз Сардор Рашидов тўп тепмоқда. Шу боисдан ҳам “Ал-Жаиш” ўйинларини мунтазам кузатиб борамиз. Қатарликларга қарши аввал ҳам тўқнаш келганмиз. Рақиб кучли, шу боисдан ҳам ўз чемпионатида пешқадамлик қилмоқда. “Бунёдкор”да ҳам халқаро тажрибалир йилдан-йилга ортиб бораётган, шижоати кучли бўлган ёшлар ҳаракат қилишмоқда. Бундан аввалги иккита мавсумда ҳам “Бунёдкор” курашга “плей-офф”дан қўшилиб, гуруҳ босқичи йўлланмасини қўлга киритган эди. Одимизда турган ушбу баҳсга муносиб тайёргарлик олиб борамиз. Умид қиламанки, гуруҳ босичида иштирок этиш анъанамизни давом эттирган ҳолда аввалги мавсумлардагидан яхшироқ натижа кўрсатишга ҳаракат қиламиз, - дейди Бахтиёр Бобоев.


PPT - Демократик давлат ва фуқаролик жамиятини қуриш назарияси ва амалиёти асослари Д.З.Эрназаров PowerPoint Presentation - ID:6848258\nДемократик давлат ва фуқаролик жамиятини қуриш назарияси ва амалиёти асослари Д.З.Эрназаров PowerPoint Presentation\nДемократик давлат ва фуқаролик жамиятини қуриш назарияси ва амалиёти асослари Д.З.Эрназаров\n<iframe src="https://www.slideserve.com/embed/6848258" width="600" height="497" frameborder="0" marginwidth="0" marginheight="0" scrolling="no" style="border:1px solid #CCC;border-width:1px 1px 0;margin-bottom:5px" allowfullscreen webkitallowfullscreen mozallowfullscreen> </iframe>\nДемократик давлат ва фуқаролик жамиятини қуриш назарияси ва амалиёти асослари Д.З.Эрназаров - PowerPoint PPT Presentation\nДемократик давлат ва фуқаролик жамиятини қуриш назарияси ва амалиёти асослари Д.З.Эрназаров. Ўзбекистонда демократик жамият барпо этишда “Ўтиш даври”нинг зарурлиги. Унинг хусусиятлари. «Ўзбек модели».\nДемократик давлат ва фуқаролик жамиятини қуриш назарияси ва амалиёти асослари\nЎзбекистонда демократик жамият барпо этишда “Ўтиш даври”нинг зарурлиги.\nИслом Каримов туб ислоҳотлар асосчиси. Унинг «Ўзбекистоннинг ўз истиқлол ва тараққиёт йўли», «Ўзбекистон - бозор муносабатларига ўтишнинг ўзига хос йўли» ва бошқа асарларида бозор иқтисодиётига асосланган демократик жамият қуриш тамойиллари.\nИқтисодиётнинг сиёсатдан устуворлиги.\nДавлат бош ислоҳотчи.\nБозор муносабатларининг босқичма-босқич ривожланиши\n. «Ўзбек модели»нинг жаҳон халқлари томонидан эътироф этилиши\nЖамиятимизниислоҳ қилиш борасидагимақсад вавазифаларимизнингмаъно-моҳиятини анашундайтушунишданкелибчиқиб баёнэтилган“Ислоҳот – ислоҳот учунэмас, аввалоинсонучун”, “Янги уйқурмай туриб, эскисинибузманг” деганмашҳур шиорларэл-юртимизўртасидакенгёйилиб, қўллаб-қувватланаётгани бежизэмас, албатта.\nЎтиш даврининг ўзига ҳослиги\n«шок терапияси» йўллари.\nДемократик жамият қуришда ўтиш даврини «анъанавий» ва «инқилобий» тушунишнинг бир томонлама талқин этилиши ва унинг чекланганлиги.\nЎзбекистонда «Ўтиш даври»га ёндашишнинг ўзига хос жиҳатлари.\nЭволюцион, тадрижий ривожланиш йўлининг моҳияти. Унда ҳар бир мамлакат ва халқларнинг ўзига хос менталитети, турмуш тарзини ҳисобга олиш зарурлиги. Демократик жамият қуриш вазифаларининг босқичма-босқич амалга оширилиши.\nИслом Каримов томонидан Ўзбекистоннинг «эволюцион-тадрижийлик» асосида, ислоҳотлар йўли билан демократик жамиятга ўтишига доир назарий, концептуал методологиянинг ишлаб чиқилиши.\nЎзбекистоннинг тоталитар мустамлака мамлакатдан демократик жамиятга ўтишда ўзбек халқининг ўзига хос хусусиятлари, урф-одат, анъана ва қадриятларининг роли. Демографик жараёнлар, миллий таркиб, геостратегик хусусиятларига асосланиш ва уларни ҳисобга олиш зарурлиги.\nДемократик жамиятнинг миллий, умумбашарий тамойиллари ва қадриятлари тушунчаси.\nПрезидент Ислом Каримов Ўзбекистонда демократик жамият қурилишида миллий ва умумбашарий тамойилларга таяниш тўғрисида. Миллат - ҳар қандай миллий қадриятнинг объекти, миллий қадриятлар тизими таянадиган ижтимоий асоси эканлиги.\nДемократик жамият барпо этишда миллий тамойилларига бўлган зарурат. Демократияни миллий манфаатларга зид қўйиб, «зўрма-зўракилик” билан жорий қилиб бўлмаслиги. Миллий қадриятлар ва деморкатия тамойиллари ўртасидаги мутаносибликка эришишнинг жаҳон тажрибаси.\nҚонун устуворлиги демократик, фуқаролик жамияти қурилишининг асоси Фуқаро эркинлиги ва фаоллигини таъминлаш - демократик жамият қуриш омили\nЎзбекистонда демократик, ҳуқуқий давлат ва фуқаролик жамияти қурилишида қонун устуворлиги тамойилининг мустаҳкамланиши. Ҳозирги Қонун устуворлиги тушунчаси ва унинг моҳияти. Ҳуқуқий давлатни белгиловчи мезонлар.\nПрезидент Ислом Каримовнинг «Адолат - қонун устуворлигида» масаласига доир қарашлари. Қонун ва бошқа норматив-ҳуқуқий хужжатлар асосида адолат, инсон манфаатлари устуворлиги. Ўзбекистонда давлат ва жамият қурилиши ҳамда сиёсий ҳаётни эркинлаштириш. Президентлик институти ва унинг шаклланиши.\nМаънавий янгиланишнинг демократик жамият қурилишидаги аҳамияти.\nМиллий-маънавий ўзгаришларнинг давлат ва жамият қурилишида акс этиши. Ўзбекистонда барпо этилаётган демократик, фуқаролик жамияти қурилишининг маънавий янгиланиш билан боғлиқлиги. Унинг демократик жамият қуришдаги аҳамияти ва истиқболлари\nПрезидент Ислом Каримов асарларида фуқаролик жамияти тушунчаси\n«Кучли давлатдан кучли фуқаролик жамият сари» тамойили.\nРеспублик ПрезидентиИслом Каримов таъкидлаганидек, “Бизучунфуқаролик жамияти – ижтимоиймакон. Бумакондақонун устуворбўлиб, у инсоннингўз-ўзиникамолтоптиришгамонеликқилмайди, аксинчаёрдамберади. Шахсманфаатлари, унингҳуқуқ ваэркинликларитўладаражадарўёбгачиқишига кўмаклашади. Бошқача айтгандадавлатнингқонунлари инсонвафуқаро ҳуқуқларини камситмаслигилозим. Шунингбаробаридабарчаодамларқонунларга сўзсизриояқилишлари шарт”.\nДемократик жамиятда оила институтининг ўзига хослиги.\nОила институтининг баркамол шахс ва демократик қадриятлар шаклланишидаги ўрни. Оилада миллий-маънавий қадриятларга амал қилишнинг ўзига хос хусусиятлари. Демократик жамиятда оила функцияси ва унинг асосий вазифалари. Оила муҳитида фикрлар бирлиги ва плюрализм. Оилада жамоавийлик кўринишларининг демократик жамият ҳаётида акс этиши. Ўзбекистонда ўзига хос ва мос демократик жамият қуришда оила ролининг ошиб бориши.\nЎзбекистонда демократик жамият шаклланишида маҳалла ва фуқароларнинг ўзини-ўзи бошқариш органларининг ўрни.\nНодавлат, нотижорат ва жамоат бирлашмалари тушунчаси. Унинг маъно ва мазмуни.Фуқаролик жамияти қуриш Ўзбекистоннинг пировард сгратегик мақсади.\nКўппартиявийлик - демократик жамият барпо этишнинг муҳим шарти.\nДемократик жамиятда турли қатламлар, гуруҳлар манфаатларини уйғунлаштиришда ижтимоий адолат мезонлари ва ижтимоий ҳимояни қўллашни барқарор тараққиётни таъминлашдаги аҳамияти\nЖаҳон ҳамжамияти ва демократик жараёнлар\nМарказий Осиёдаги демократик жараёнлар ва давлатлараро ҳамкорлик. Мустақил Ўзбекистоннинг жаҳон хамжамияти билан ўзаро манфаатли ҳамкорлигининг истиқболлари. Халқаро, минтақавий ва миллий хавфсизлик муаммоларини мустаҳкамлашда Ўзбекистон нуфузининг ортиб бориши.\nБошқарув ва ишлаб чиқариш жараёнларининг ахборот тизимлари -. Режа:. Жамият ривожида АКТнинг ўрни “Электрон хукумат” тизимини\nЎЗБЕКИСТОН РЕСПУБЛИКАСИ ДАВЛАТ СТАТИСТИКА ҚЎМИТАСИ -. Статистик ҳисоботларнинг қисқартирилиши ва уларни электрон шаклда топшириш\n“Соғлом бола йили” вилоят дастурининг I - чоракдаги ижроси ҳақида -. Соғлом авлодни тарбиялаш – буюк давлат пойдеворини, фаровон ҳаёт\nТошкент 2014 йил. -Тошкент вилоят ҳокимлиги “Компьютерлаштириш маркази” давлат унитар корхонасининг 2013 йил мобайнида амалга оширилган\nУмумтаълим фанлари бўйича умумий ўрта, ўрта махсус, касб-ҳунар таълимининг компетенциявий -Умумтаълим фанлари бўйича умумий ўрта,\nMAVZU: TASVIRIY SAN’AT MASHG`ULOT- LARINING ZAMONAVIY TA’LIMI. -Жиззах Давлат Педагогика Институти Тасвирий санъат ва Мехнат таълими факултети “Тасвирий санъат\nМАЛАКА ОШИРИШ ДАВОМИДА П РОФЕССОР- ЎҚИ ТУВЧИЛАРНИНГ КАСБИЙ КОМПЕТЕНТЛИГИНИ ШАКЛЛАНТИРИШ -. Исақова Зебо Муродовна Қўқон давлат\nИнтернет технологиялари асослари Тузувчи: Ф.Ахмедов -А.Кодирий номли Жиззах давлат педагогика институти. Интернет технологиялари


17 июль,2017, 21:19 1483\nРамзиддин Саидов дзюдо бўйича мамлакатимиз шарафини халқаро майдонларда муносиб ҳимоя қилган атоқли полвонларимиздан. У дзюдо бўйича Осиё чемпиони ва Осиё ўйинлари совриндоридир.\nУзоқ йиллар давомида Ўзбекистон терма жамоаси сафида муваффақиятли фаолият олиб борган Рамзиддин Саидов бугунги кунда ҳам мураббий, ҳам ҳакам сифатида ишламоқда. Ўзбекистон терма жамоаси мураббийлар штабидан ҳам жой олган.\nSPORTS.uz ахборот портали машҳур дзюдочи билан суҳбатлашди.\n- Рамзиддин дзюдодан кетганингиз ростми?\n- Йўқ. Мен ҳозир татамида курашмаяпман холос. Буни дзюдодан кетиш, деб бўлмайди. Мен ҳакам сифатида ишлаяпман. Ҳозиргача дзюдо бўйича бешта мусобақада ҳакамлик қилдим. Шулардан иккитаси халқаро турнирлар.\n- Қийинчилик йўқми?\n- Айтарли қийинчилик йўқ. Бироз ҳаяжон бор. Чунки ҳакам хато қилмаслиги керак. Ўзимиз ҳам курашганмиз ва ҳакам хатосининг оқибатларини яхши биламиз. Ҳозирча, ҳамма ишим режа асосида кетяпти.\nҲакам сифатида ҳам Ўзбекистон байроғини жаҳонга танитиш ниятим бор. Аслида реферилик қилишнинг кураш тушишдан кам жойи йўқ. Унинг ҳам ўзига яраша ҳаяжони ва масъулияти бор.\n- Олимпиада медали сизга армон бўлиб қолдими?\n- Ҳа, шундай. Саломатлигим панд берган пайтлар бўлди. Ниятимга етолмадим. Тақдир экан.\nЛекин ҳозир ёш дзюдочиларни тайёрлаяпман. Мен кўп йиллардан буён дзюдо оламида юрипман. Келажак авлодга ўргатадиганларим кўп. Балки шогирдларим орасидан Олимпиада медалчилари чиқар. Уларнинг ютуғини ўзимникидай қабул қиламан. Айниқса, ўғилларим Азмиддин ва Мустафодан умидим катта.\nМен татамида курашмаётган бўлсам-да, дзюдо бутунлай ташлаб кетолмайман.\n- Ҳаётингизда кимлар муҳим роль ўйнаган?\n- Аввало ота-онам. Улар биз учун борини берган. Уларнинг дуолари билан бугунги даражага етдик.\nҚолаверса, устозларим - Рустам Тўраев, Фарҳод Тўраев, Армен Багдасаров, Андрей Штурбабин, Мансур Жумаев доимо мени қўллаб келишган. Улардан ҳам миннатдорман.\nТошкентда бўладиган Гран-прида ҳакамлик қиламан. Бу мен учун катта синов. Чунки бу илк нуфузли мусобақа бўлади.\nДзюдо қайтишим ҳам мумкин. Бу режада бор. Ўзимга яраша мақсадларим ҳам йўқ эмас. Ҳаммасини вақт кўрсатади.\n- Рамзиддин, ҳакамлик ва мураббийлик ишида омад тилаймиз. Сизни татамига чиқишингизни интизорлик билан кутамиз...\nРамзиддин Саидов Тошкент Гран-присида катта синовдан ўтади 827 16.09.2017\nТеглар: Яккакурашлар дзюдо Рамзиддин Саидов\nСардор Рашидов бугун "Реал"га қарши майдонга тушади(ми)? 1787\nИгорь Сергеев легионерга айланмоқда (Фото) 1614\nЎзбекистон терма жамоаси ЖЧ-2018 иштирокчиси билан ўйнайди 1094\nКлублар ўртасидаги ЖЧда илк финалчи номи маълум бўлди 1035\nИнтервью! Фазлиддин Ғойибназаров Шахрам Ғиёсовни Рой Жонсга қиёслади (видео) 1016\nШоҳжаҳон Эргашев жаҳоннинг энг кучли боксчилари ТОП-10га кириш учун рингга чиқади 940\n"Ал-Жазира" - "Реал Мадрид". Рашидов асосий таркибга киритилдими? 900\nНеймар Парижга қайтди, аммо... 757


Уэйк-Форест университети регенератив тиббиёт маркази олимлари “янги тери” босадиган биопринтер яратишди. Бу ҳақда Science Daily нашри хабар берди.\nБемор териси ҳужайлари – фибробласт ёки кератиноцитлар соғлом қисмдан биопсия ёрдамида олинади. Бу намуналар гидрогел билан аралаштирилиб, қурилмага жойлаштирилади. Биопринтер бир неча қатлам тери босиб чиқариб, у билан шикастланган жойларни қоплайди.\nБундай усул теридаги жароҳатлар битишини тезлаштиради ва чандиқлар қолдирмайди. Бемор ҳужайраларининг қўлланиши эса ўзга киши териси кўчириб ўтказилгандаги тўқиманинг қабул қилмаслик хавфини истисно этади.\nБиопринтер лаборатория шароитларида синовлардан ўтказилди. Тажриба давомида янги тери жароҳат марказидан унинг чеккалари томон шакллантирилишини кўриш мумкин бўлган. Кейинги босқич – терининг одамларда синовдан ўтказилиши бўлади. Агар жараён муваффақиятли ўтса, қурилма куйиш вақтида олинган жароҳатларнинг тез битишида ёрдам беради.


07:55 / 31.08.2017\nБразилияда, Рио-де-Жанейро ва Сан-Паулу шаҳарларини боғловчи йўлда 36 та автомобиль тўқнашиб кетди. Оқибатда 2 киши ҳалок бўлган, 20 киши жароҳат олган. Тўқнашувдан кейин ёнғин чиққан. 2 та юк машинаси ва 14 та енгил машина буткул ёниб кетган.\nФавқулодда вазият Жакареи аҳоли пункти яқинида юз берган. Гувоҳларнинг айтишича, машиналарнинг оммавий тўқнашуви йўлдаги кўринишнинг ёмонлиги сабабли юз берган. Ҳудудда ўрмон ёнғинлари юз бераётгани йўлнинг тутун билан қопланишига олиб келган. Бундай шароитда юк машиналаридан бирининг ҳайдовчиси бошқарувни эплай олмай, қолган машиналар билан тўқнашиб кетган.\nТаъкидланишича, ёнғинни ўчиришга муваффақ бўлинган. Воқеа жойида қутқарув ишлари олиб борилмоқда.


Ҳабашистондан насронийлар гуруҳининг келиши\n6 йил аввал 1717 siyrat.uz\nИбн Исҳоқ: Расулуллоҳ соллаллоҳу алайҳи васаллам Маккада эканлар, олдиларига йигирма нафар ёки шунга яқин насронийлар келишди. Улар пайғамбарлик ҳақидаги хабарларни ҳабашистонликлардан эшитган эдилар. Расулуллоҳ соллаллоҳу алайҳи васалламни масжидда топдилар. Ёнларига ўтириб, гаплашиб баъзи нарсаларни сўрадилар. Бу пайтда Қурайшдан бир гуруҳ кишилар Каъбанинг ёнидаги надваларида эди. Насронийлар гуруҳи Расулуллоҳ соллаллоҳу алайҳи васалламдан хоҳлаганларини сўраб бўлишгач, Расулуллоҳ соллаллоҳу алайҳи васаллам уларни Аллоҳга иймон келтиришга даъват этиб, уларга Қуръон тиловат қилиб бердилар. Қуръонни тинглашганида насронийларнинг кўзларига ёш келди, кейин даъватга ижобат айлаб, унга иймон келтирдилар ва пайғамбарликларини тасдиқладилар. Ўқилган Қуръондан ўз китобларида Расулуллоҳ соллаллоҳу алайҳи васалламга доир васф этилганларни англаб етишди. Расулуллоҳ соллаллоҳу алайҳи васалламнинг олдилардан туришганида, Абу Жаҳл бир гуруҳ қурайшликлар билан уларнинг олдидан чиқиб: «Жамоатингиз билан Аллоҳ сизни мусибатга дучор этсин! Ортингиздаги диндошларингиз сизни бу одам ҳақида хабар келтиринг, деб юборишди. Сизлар бўлса ўз динингиздан чиқиб унинг айтганларини тасдиқладингиз. Биз сиздан кўра аҳмоқроқ жамоат кўрмадик», – дейишди ёки шунга ўхшаш сўзлар айтишди. Шунда гуруҳдагилар уларга: «Сизга саломатлик бўлсин. Биз сизга жоҳиллик билан муомала қилмаймиз: биз ўз ҳолимизда, сиз эса ўз ҳолингиздасиз. Биз яхшилик талабида қусур иш қилмадик», – дедилар.\nБошқа ривоятга кўра, бу насронийлар гуруҳи Нажрон аҳолисидан эди. Қайси бирининг тўғрироқ эканини Аллоҳ билувчироқдир, шунинг учун Аллоҳ билувчироқдирки мана бу оятлар улар ҳақида тушган: «Биз (Қуръондан) илгари Китоб (Таврот, Инжил) берган зотлар (яҳудий ва насронийлар) унга (Қуръонга) иймон келтирурлар. Қачонки, уларга (Қуръон) тиловат қилинса: «Биз унга иймон келтирдик. Албатта, у Роббимиз томонидан (келган) ҳақиқатдир. Бизлар (Қуръон нозил бўлишидан) илгари ҳам мусулмон эдик», дерлар. Ана ўша зотларга (иймон йўлида) сабр қилганлари сабабли мукофотлари икки баробар ато этилур. Улар ёмонликни (яъни кофирларнинг озорларини) яхшилик (сабр) билан даф қилурлар ва Биз уларга ризқ қилиб берган нарсалардан эҳсон қилурлар. Қачонки, беҳуда гапни эшитсалар, ундан юз ўгирурлар ва: «Бизларнинг амалларимиз ўзимиз учун, сизларнинг амалларингиз ўзларингиз учундир. Омон бўлингиз! Бизлар нодон кимсаларни истамаймиз», дерлар»186.\nИбн Исҳоқ: Ибн Шиҳоб аз-Зуҳрийдан бу оятлар кимлар ҳақида нозил бўлганини сўрадим. У менга: «Уламоларимиздан бу оятларнинг Нажоший ва унинг одамлари ҳақида туширилганини ҳозиргача эшитаман», – деди. оятлар Моида сурасидандир: «...Бунинг сабаби – улар (насронийлар) ичида руҳоний ва роҳибларнинг борлиги ва уларнинг кибрга берилмаслигидир. Расул (Муҳаммад)га нозил қилинган нарса (Қуръон)ни эшитганларида, унинг ҳақлигини англаганларидан кўзлари ёшга тўлаётганини кўрасиз. Айтадилар: «Эй Роббимиз! (Биз Муҳаммадга) иймон келтирдик. Бизни шаҳодат аҳли билан ёзгин!»187.\nИбн Исҳоқ: Расулуллоҳ соллаллоҳу алайҳи васаллам масжидда ўтирсалар атрофларини асҳобларидан Хаббоб, Аммор, Сафвон ибн Умайя ибн Муҳриснинг қули Абу Фукайҳа Ясор, Суҳайб ва шунга ўхшаш бечора мусулмонлар ўраб ўтиришарди. Қурайшликлар уларни масхаралар, бир-бирларига: «Анавилар кўриб турганингиздек унинг асҳобидир. Аллоҳ орамиздан ҳақ ва ҳидоятни уларга берибди? Агар Муҳаммаднинг олиб келганларида яхшилик бўлганида, улар биздан олдин унга эргашишмас ва Аллоҳ биздан бошқасига бу динни хосламас эди», – дейишди. Шунда Аллоҳ улар ҳақида шу оятни туширди: «Эртаю кеч (доимо) Парвардигорларининг «юзи»ни истаб, Унга дуо (ибодат) қилаётганларни (ҳузурингиздан) ҳайдаманг! Сиз уларнинг (ишлари) ҳисоботидан бирор нарсага (масъул) эмассиз. Улар (ҳам) Сизнинг (ишларингиз) ҳисоботидан бирор нарсага (масъул) эмаслар. Уларни ҳайдаб, ситамкорлардан бўлиб қолманг! «Бизларнинг ичимиздан (келиб-келиб) Аллоҳ ўшаларга неъмат ато этибдими?!» – дейишлари учун уларнинг баъзиларини баъзилари билан ана шундай имтиҳон қилдик. Шукр қилувчилар (ким экани)ни Аллоҳ билувчироқ эмасми?! Ҳузурингизга оятларимизга иймон келтираётганлар келганларида, айтинг: «Сизларга салом (саломатлик)! Роббингиз раҳмат (қилиш)ни Ўзига ёзди: сизлардан кимки жоҳилликда ёмонлик (гуноҳ иш) қилган бўлиб, сўнгра ўша (гуноҳи)дан кейин тавба қилиб, (ўзини) ислоҳ этса, бас, албатта, У кечиримли ва раҳмлидир»188.\nМенга етиб келган хабарга кўра, кўпинча Расулуллоҳ соллаллоҳу алайҳи васаллам Марвада Бани Ҳадрамийнинг қули бўлган Жабр деб аталмиш насроний боланинг дўконида ўтирар эдилар. Шу сабабли мушриклар: «Аллоҳга қасамки, Муҳаммад олиб келган жуда кўп нарсани унга Бани Хадрамийнинг қули насроний Жабрдан бошқаси ўргатаётгани йўқ», дейишарди. шу сабабли Аллоҳ қуйидаги оятни туширди: «Аниқки, (Биз) уларнинг: «Унга (Муҳаммадга Қуръонни) бирор одам ўргатмоқда», – деяётганларини билурмиз. (Лекин) улар ишора қилаётган кимсанинг тили ажамий (арабий эмас), бу (Қуръон) эса аниқ арабийдир»189.


“Ўзбекконцерт” “Жаноб” Расулнинг концерт қўйишига нега рухсат берган, қўшиқ куйлашига-чи?- Kruz.uz\n09:57, 25.01.2018 1098 0 Маданият\nАввалроқ, “Ўзбекконцерт” давлат муассасаси 2017 йилда 28 нафар хонанданинг концерт дастурини тақдим этиш юзасидан мурожаатини рад этиб, лицензия бермагани ҳақида хабарберган эдик, дея ёзмоқда "Qalampir.uz"\nБугуннинг журналистини бир бурчакда жим туришга мажбур қилиб бўлармиди... Кимлар кутган, кимлар кутмаган савол “Оила даврасида” газетаси журналистидан янгради: Жаноб Расулнинг концерт беришига, умуман унинг қўшиқлари ва клиплари эфирларда берилишига ким, нима учун рухсат берган? Ушбу саволга “Ўзбекконцерт” давлат муассасаси директори Одилжон Абдуқаҳҳоров қуйидагича жавоб берди:\n“Жануб Расул масаласига тўхталадиган бўлсак, хоҳлаймизми ёки йўқми бу йигит телевидениега чиқишидан аввал интернет орқали ёшларнинг орасига кириб бўлди. Тўғри, унинг клиплари маъно жиҳатидан жуда саёз, лекин эфирларда тўхтамасдан бериляпти. Телеканаллардан клипни эфирдан олиб ташлашни талаб қилсак, хонанда пулини тўлаб қўйганини рўкач қилишяпти.\n“Ўзбекконцерт” давлат муассасаси қошида клипларни таҳлил қилишга қаратилган бадиий кенгаш тузилишида ҳам шундай ҳолатларга барҳам бериш назарда тутилган эди. Хонанда қўшиқ куйлагач, унга клип суратга олдирмоқчи бўлса, клип ғоясини аввало бадиий кенгаш аъзолари назоратидан ўтказиши керак. Жаноб Расул ҳам тадбиркор, лицензия олиб хонанда-тадбиркорлик фаолиятини олиб боряпти.\nБундай ҳолатларга кўз юмиб бўлмайди, албатта. Келажакда буларнинг олинади”.\nАнжуманда ашбу масала энг муҳокамаларга сабаб бўлган мавзу бўлди, десак муболаға бўлмайди. Ўзбекистонда хизмат кўрсатган артист Тоир Қўзиев бу йигитнинг қўшиқлари ҳақида шундай дейди:\n“Ҳар йили “Ўзбекконцерт”нинг йиғилишида иштирок этаман. Мен журналистлардан бир нарсани илтимос қилган бўлардимки, очиқдан-очиқ бундай хонандаларни танқид қилиш вақти келди. Тунов куни шу йигит “лабингда памада” деб қўшиқ куйлаётган экан. Тингловчиларни тарбиялаш вақти келгандир, бунақа қўшиқларни эшитманглар деб ёзиш керакдир, балки. Тамаки ёки алкоголь маҳсулотлари кўрсатилган фильм намойиш этилса, кино олдидан огоҳлантириш берилади. Демак, бу қўшиқлар эфирга берилаётганда ҳам болаларнинг маънавиятига зарар етказувчи сўзлар борлиги ҳақида огоҳлантириш бериш керак”.\nЖаноб Расулнинг қўшиқлари ёшлар маънавиятига жиддий зарар етказишини “Ўзбекконцерт” давлат муассасаси масъуллари ҳам билса, унинг муҳташам концерт залларида концерт дастурини тақдим этиши учун нимага лицензия берилган? Журналистларнинг бу ҳақдаги саволлари ҳам қисман жавобсиз қолмади.\n“Журналистлар бераётган саволнинг ўзида жавоб бор. Айтганингиздек, унинг қўшиқларини ёшлар эшитяпти. Интернет орқали қўшиқларини тарқата олди. Агар бу хонанданинг лицензиясини олиб қўйиб, фаолиятини тўхтатиб қўядиган бўлсак, тингловчилардан 20-30 та мурожаат келади. Уларнинг биттаси яхши деб турса, биттаси ёмон дейди.\nБизда таҳлил бор, бугун бирор хонанданинг лицензиясини олсак, мурожаатларнинг кети узилмайди. Ҳатто, Ўзбекистон Республикаси Президентининг Виртуал қабулхонасига ёзганлар ҳам бўлди. Биз бу хонандани ёмон деб, лицензиясини олиб қўйиб, уни аламзада қилмайлик, аксинча, ишига қўшиқларининг сифатини ошириш, саёз матнлари устида ишлашга ёрдам берайлик. Ана кейин натижасини кўрамиз”, дейди “Ўзбекконцерт” давлат муассасаси Концерт-томоша фаолиятини ташкил этиш бошқармаси бошлиғи Музаффар Сайфуллаев.\nКеча, 15:41 168\n20:27, 10.07.2019 1172\n08:38, 07.07.2019 996\n09:42, 06.07.2019 2728\nХалқаро Пресс клуб ҳужжат Баҳодир Сапартаев Фотогалерея ёш туғилганлик ҳақидаги гувоҳнома кўл #bookchalange стипендия ва нафақа Шаббоз бозори\n21:09, 11.07.2019 1381\n11:21, 12.07.2019 840\n12:35, 12.07.2019 452


Медведев Ўзбекистонга боради\n11 апрел 2021, Тошкент вақти: 03:01\nРоссия президенти Дмитрий Медведевнинг Ўзбекистонга қилажак расмий сафари чоғида қандай масалалар муҳокама этилиши ҳозирча жамоатчиликка номаълум.\nРоссия президенти Дмитрий Медведевнинг Тошкентга расмий сафари 22-23 январ кунларига мўлжалланган.\nБу ҳақда Прайм-ТАСС ахборот агентлиги Россия президенти интернет сайтига таянган ҳолда хабар берди.\nБироқ расмий сафар доирасида қандай масалалар муҳокама этилиши ҳақида ҳозирча маълумотлар йўқ.\nЎтган йили Россия ва Ўзбекистон президентлари бир неча маротаба, жумладан, июл ойи бошида МДҲнинг Санкт-Петербургада ўтган норасмий саммитида ҳам учрашган эдилар.\nЎшанда Россия раҳбари билан учрашув чоғида Ўзбекистон президенти Коллектив хавфсизлик шартномаси ташкилоти ҳамда ЕврОсиё иқтисодий ҳамжамиятини “кучли ташкилот ташкил этиш мақсадида” бирлаштиришни таклиф қилган эди. Бироқ Д. Медведев бу таклифни МДҲдаги ҳамкасблари билан биргаликда муҳокама қилиш зарурати борлигини айтганди.\nМана шу учрашувдан кўп ўтмай Ўзбекистон ЕврОсиё иқтисодий ҳамжамиятидан чиқишини билдирган эди. Бу воқеани айрим таҳлилчилар Ўзбекистон раҳбарининг Россиядан узоқлашуви ҳаракати, айримлар эса И.Каримовнинг ўз таклифларини инобатга олмаган Россия раҳбариятига арази сифатида баҳолаган эдилар.\nАйни пайтда Россия оммавий ахборот воситалари Д. Медведевнинг И. Каримовга йўллаган янги йил табриги матнига асосланган ҳолда, “икки давлат ўртасида ҳеч қандай келишмовчиликлар йўқ ва Ўзбекистон Россиядан узоқлашишга ҳаракат қилмайди”, деб ёзмоқдалар.\nД.Медведев янги йил арафасида И.Каримовга йўллаган табригида “ўтган йил стратегик ҳамкорлик ва иттифоқчилик принципларига асосланган Россия-Ўзбекистон муносабатларини мустаҳкамлангани” айтилади. Шунингдек, Россия президенти ўз табригида “ янги йилда Россия ва Ўзбекистон муносабатлари янада кучлироқ ривожланишига” умид билдиради.\nБу ҳақда хабар берган Прайм –ТАСС ахборот агентлиги шу ўринда И.Каримов ҳам Санкт-Петербургдаги учрашув чоғида Д. Медведевга “бундан буён ҳам муносабатларни ривожлантириш ва мустаҳкамлаш учун бор имкониятлар ишга солиниши” ҳақида ваъда берганини эслайди.\nШунингдек, Россия президентининг Ўзбекистон раҳбарига йўллаган янги йил табригида Тошкентда бўлажак учрашув ҳақида ҳам сўз боради. Россия президентининг расмий сайтида чоп этилган табрик матнида, жумладан, мана буларни ўқиш мумкин:\n“Мен 2009 йилнинг 22-23 январида барча йўналишлар бўйича алоқаларимиз ривожига катта импулс беришга қаратилган Тошкентда ўтказилажак музокараларимизга тайёргарлик ишларига катта эътибор қаратмоқдаман”, -дейилади Д. Медведевнинг И.Каримовга йўллаган табригида.


7 йил аввал 1523 siyrat.uz\nИбн Ҳишом айтади: «Расулуллоҳ соллаллоҳу алайҳи васаллам пайғамбар бўлганларидан бошлаб уч йил давомида яширин даъват қилдилар. Сўнгра Аллоҳ таоло у Зотга ҳақиқатни юзага чиқаришни, ошкора даъватга ўтишни буюриб, шундай деди: «Бас, Сиз ўзингизга буюрилган ишни (яъни Ҳақ Динга даъват қилишни) юзага чиқаринг ва мушриклардан юз ўгиринг!» (Ҳижр сураси, 94-оят). Яна бошқа бир оятда: «Ва яқин қариндош-уруғларингизни (Аллоҳнинг азобидан) огоҳлантиринг!» И з о ҳ: ушбу икки оятда Аллоҳ таоло ўз Пайғамбарига ёлғиз Аллоҳдан ўзга бирон кимса ё нарсага сиғинмасликни ва дастлаб бу Ҳақ Динга ўз қариндош-уруғларини чорлашни буюрди. Шу оятлар нозил бўлиши билан Пайғамбар соллаллоҳу алайҳи васаллам қариндошларини йиғиб, уларни Охират азобидан фақат ўз иймон-амаллари билангина халос бўлишлари мумкин эканлиги ҳақида огоҳлантирадилар. Кейинчалик ўз қизларига қарата: «Эй Фотима, қанча сўраб-ёлвормагин, Охират Кунида Мен сенга асқотмайман (яъни Охират азобидан Пайғамбар қизи бўлганинг учун эмас, балки ўз амалинг билангина қутула олурсан)», деган гаплари Муҳаммад соллоллоҳу алайҳи васалламнинг барча умматларига сабоқдир. «Ўзингизга эргашган мўминлар учун қанотингизни паст тутинг (яъни уларга хушхулқ билан камтарона муомалада бўлинг)!» (Шуаро сураси, 214-215-оят) Шундан кейин Расулуллоҳ соллаллоҳу алайҳи васаллам Парвардигорнинг буйруқлари ижросига киришиб, Сафо тепалигига чиқиб баланд овозда шундай дедилар: «Эй Бани Фиҳр, эй Бани Адий». Барча тўпланди, уйидан чиқишга имкони бўлмаган кишилар нима бўлаётганини билиб келиш учун одам жўнатдилар. Расулуллоҳ алайҳиссалоту вассалом: «Агар мен сизларга (мана бу тоғ этагидаги) водийда отлиқлар устингизга бостириб келишга тайёр турибди, деб хабар берсам, менга ишонасизларми?» дедилар. Улар: «Сенинг бирор марта ёлғон гапирганингни билмаймиз, ишонамиз», дейишди. Расулулоҳ соллаллоҳу алайҳи васаллам айтдилар: «Албатта, мен сизларни қаттиқ азоб (келиши) олдидан огоҳлантиргувчиман». Шунда Абу Лаҳаб: «Сенинг учун қолган кунлар қурисин, шунга тўпладингми бизни?!» деди. Шундан кейин Аллоҳ таолонинг ушбу оятлари нозил бўлди: «Абу Лаҳабнинг қўллари қуригай — ҳалок бўлгай! (Аниқки,) у қуриди — ҳалок бўлди! Мол-мулки ва касб қилиб топган нарсалари унга асқотгани йўқ! Яқинда унинг ўзи ҳам, унинг ўтин орқалаган, бўйнида пишиқ толадан (эшилган) арқон бўлган хотини ҳам (ловуллаб турган) алангали дўзахга киражак!» И з о ҳ: Абу Лаҳабнинг хотини Умми Жамил доимо кишиларни Пайғамбар алайҳиссаломга қарши гиж-гижлаб, уларнинг ўртасида адоват ўтини ёқиб юргани сабабли Қуръон уни «ўтин орқалаган» деб сифатлади ва дўзахга ҳам эри билан бирга худди ўша ҳолида кириши ҳақида хабар берди. (Масад ураси,1-5-оятлар). Сўнгра Расулуллоҳ алайҳиссалоту вассалом Сафодан тушиб: «Ва яқин қариндош-уруғларингизни (Оллоҳнинг азобидан) огоҳлантиринг!» (Шуаро сураси 214.оят) оятига бўйсуниб, барча қариндош-уруғларини, аҳли-оилаларини жамлаб дедилар: «Эй Бани Каъб ибн Луай, ўзингизни дўзахдан қутқаринг! Эй Бани Мурра ибн Каъб, ўзингизни дўзахдан қутқаринг! Эй Бани Абдушамс, ўзингизни дўзахдан қутқаринг! Эй Бани Абдуманоф, ўзингизни дўзахдан қутқаринг! Эй Бани Абдулмутталиб, ўзингизни дўзахдан қутқаринг! Эй Фотима, ўзингни дўзах ўтидан қутқаргин! Чунки мен Аллоҳ томонидан сизларга (келадиган) нарсани (азобни қайтаришга) қодир эмасман». Қурайшнинг бу ошкора даъватга жавоби юз ўгириш ва инкор қилиш бўлди. Ота-боболаридан мерос бўлиб қолган диндан воз кечолмасликларини рўкач қилишди. Шунда Расулуллоҳ алайҳиссалоту вассалом уларнинг ота-боболари ибодат қилган нарсалар фойда ҳам, зиён ҳам беролмайдиган жонсиз нарсалар эканини ва уларга ибодат қилиш ақлсизлик эканини, фикр юритиш, ақлни ишлатиш лозимлигини уқтирдилар. «Қачон уларга: «Аллоҳ нозил қилган нарсага ва Пайғамбарга келинглар», дейилса, улар: «Биз учун ота-боболаримизни ниманинг (яъни қайси диннинг) устида топган бўлсак, ўша етарли», дейишарди. Агар ота-боболари ҳеч нарсани билмайдиган ва Ҳақ Йўлни топа олмайдиган бўлсалар ҳам-а?!» (Моида сураси, 104-оят). Расулуллоҳ соллаллоҳу алайҳи васаллам уларнинг олиҳаларини айблагач, ота-боболарини ақлсизлик билан сифатлагач, улар баттарроқ тўнларини тескари кийдилар, у Зотга қарши душманчилик қилишга бел боғладилар. Фақат Аллоҳ таоло Исломни қабул қилиш неъматидан баҳраманд қилган баъзи инсонлар бундан мустаснодир.\nРасулуллоҳ алайҳиссалоту вассалом сийратларининг ушбу бўлагида уч далолат бордир: Биринчи: Расулуллоҳ алайҳиссалоту вассаломнинг Қурайш ва омма араблар ичида Исломий даъватни ошкор қилишлари улар учун ёт ва кутилмаган воқеа бўлди. Буни Абу Лаҳаб у Зотга қайтарган жавобдан ҳам ва кейин Қурайш катталаридан бўлган аксар мушриклар у Зотга қарши душманликка иттифоқ қилишларидан ҳам билиб олиш мумкин. Бу Диннинг шариат аҳкомларини қавмпарастлик, миллатчилик самараси, деб тасвирлашга уринадиганларга ҳамда Муҳаммад алайҳиссалоту вассалом қилган даъватлари билан арабларнинг ўша пайтдаги орзу-умидларини рўёбга чиқармоқчи бўлган, дейдиганларга юқоридаги далилларда узил-кесил раддия бордир. Иккинчи: Аллоҳ таоло: «Бас, Сиз ўзингизга буюрилган ишни (яъни Ҳақ Динга даъват қилишни) юзага чиқаринг» оятидаги буйруғи билан кифояланган ҳолда Расулуллоҳ алайҳиссалоту вассаломга қариндош-уруғларини ҳам даъват қилишига хос бўлган оятни нозил қилмаслиги мумкин эди. Чунки мазкур оят қамровига улар ҳам кирар эдилар. Шунга қарамасдан, яқинларини огоҳлантиришга хос амр берилишининг ҳикмати нимада эди? Бунда, умуман, ҳар бир мусулмонга, хусусан, ҳар бир даъват аҳлига тааллуқли бўлган масъулият даражаларига ишора бордир. Ана шу масъулиятнинг энг қуйи − биринчи поғонаси ҳар бир шахс ўз устида масъул бўлишидир. Мана шу поғона − даражага ўз ҳаққини бериш учун юқорида биз билиб ўтган ўша муддат-ваҳийнинг бошланиш даври босиб ўтилди. Яъни Расулуллоҳ алайҳиссалоту вассалом ўзларининг ҳақиқий пайғамбар эканликларига ва у кишига нозил бўлаётган нарса Аллоҳ таолонинг ваҳийси эканига қаноат ҳосил қилиб, унга, аввало, ўзлари иймон келтириб, аҳкому асослардан иборат бундан сўнг нозил бўлажак нарсаларни қабул қилишга ўзларини тайёрлашлари учун ана шу юқорида ваҳийнинг бошланиши мавзусида биз билган олти ой муддат берилди. Масъулият даражаларининг иккинчи поғонаси эса ҳар бир мусулмон ўзининг аҳли оиласи ва яқин қариндошларидан масъуллигидир. Ҳар бир оиласи, қариндош-уруғи бор мусулмон ушбу масъулиятни бўйнига олмоғи шартдир. Масъулиятнинг учинчи даражаси: олим ўз маҳалла-кўйидан, ҳоким ўз давлати ва халқидан масъул бўлишидир. Буларнинг ҳар иккиси Расулуллоҳнинг ноиби, шаръий ворисидирлар. Чунки Пайғамбар алайҳиссалоту вассалом: «Уламолар пайғамбарларнинг меросхўрларидир», деганлар. Бундан ташқари, имомни, ҳокимни Расулуллоҳ алайҳис-салоту вас-саломнинг ўринбосари − халифаси деб аталади. Зотан, илм, билим Исломий жамиятдаги имом ва ҳокимлар эга бўлиши керак бўлган зарурий сифатлардандир. Расулуллоҳ алайҳиссалоту вассаломга боғлиқ масъулият билан ҳоким ва уламоларга боғлиқ масъулият орасида фарқ йўкдир. Чунки Расулуллоҳ алайҳиссалоту вассалом Аллоҳ таоло нозил қилган янги шариатни етказсалар, ана улар Расулуллоҳ соллаллоҳу алайҳи васалламнинг изидан юриб, йўлларини тутиб, у Зот ўргатган нарсаларни етказадилар. Демак, Расуллуллоҳ алайҳиссалоту вассалом мукаллафлик сифати билан ўз устларида масъулиятни, оила бошлиғи ва қариндош-уруғли инсон сифатида оиласи ва яқинлари рўбарўсидаги масъулиятни, Аллоҳ таоло ҳузуридан юборилган элчи сифати билан эса барча инсонлар олдидаги масъулиятни кўтарар эканлар. Биринчи поғонада ҳар бир мукаллаф (яъни Шариат аҳкомларига тўла бўйинсунишга бурчли инсон), иккинчисида ҳар бир оила бошлиғи, учинчи даражада эса уламою ҳокимлар Расуллуллоҳ алайҳиссалоту вассалом билан муштарак равишда масъулиятларни кўтармоғи лозим бўлади. Учинчи: Расулуллоҳ алайҳиссалоту вассалом ўз қавмини улар ота-боболаридан қолган одатларга фойда- зиёни ҳақида ўйламасдан асир бўлиб қолганликларини айб билиб, уларни бу кўр-кўрона асирликдан озод бўлишга чақирдилар.


Квартирага олиш — Зикр аҳлидан сўранг\nСаволлар › Мавзу: Турли саволлар › Квартирага олиш\nMansurbek сўради 10 ой аввал\nАссалому алайкум! Мeн оилам яъни аёлим ва фарзандим билан квартирада ижарада тураман. Кватирам 4 хонали. Бугун қўшним чиқиб бир квартирага одам олмайсизларми дeб сўраб қолди. Икки фарзанди бор аёл киши экан, катта фарзанди 3 ёш кичиги 1 ёшдан ўтибди. У аёл турмушидан ажрашган экан, қийланиб қолибди, шунга квартирага олинг дeяти. Мeн ўйланиб қолдим, номаҳрам бўлса. Нима қилай?\nШарҳ: Эри ғойиб, ўзи ёлғиз аёлнинг олдига бегона эркакнинг кириши шайтоннинг васвасасига йўл очиши турган гап. Бундай пайтларда ҳар қандай эркак, ҳар қандай аёл ҳам шайтоннинг васвасасидан қутулиб қолиши амри маҳол. Ҳатто Пайғамбар соллаллоҳу алайҳи васаллам ҳам бу нарсадан ўз ҳолларича қутулмаган эканлар. Аллоҳ таоло у зотга махсус ёрдам бериб, алоҳида равишда сақлаб қолган экан. Бу пайғамбарлик маъсумлигидир. Бунинг маъноси шуки, Аллоҳ таолонинг Ўзи барча пайғамбарларни, шу жумладан, Муҳаммад соллаллоҳу алайҳи васалламни ҳам шайтон васвасасига учишдан, гуноҳ содир этишдан сақлаган.\nШундай бўлганидан кейин ҳеч ким бепарво бўлиши керак эмас. Ҳамма, ким бўлишидан қатъи назар, бу масалада ўзини сақлаши лозим.\nوَقَالَ رَسُولُ اللهِ صَلَّى اللهُ عَلَيْهِ وَسَلَّمَ: لَا يَخْلُوَنَّ رَجُلٌ بِامْرَأَةٍ إِلَّا كَانَ ثَالِثَهُمَا الشَّيْطَانُ. رَوَاهُمَا التِّرْمِذِيُّ\n«Бир эркак зинҳор бир аёл билан холи қолмасин! Акс ҳолда учинчилари шайтон бўлур», дедилар».\nШарҳ: Ушбу ҳадиси шариф олдинги ҳадислардаги маънони яна ҳам очиқроқ таъкидлаб келмоқда.\nعَنِ ابْنِ عَبَّاسٍ رَضِي اللهُ عَنْهُ، عَنِ النَّبِيِّ صَلَّى اللهُ عَلَيْهِ وَسَلَّمَ قَالَ: لَا يَخْلُوَنَّ رَجُلٌ بِامْرَأَةٍ إِلَّا مَعَ ذِي مَحْرَمٍ، فَقَامَ رَجُلٌ فَقَالَ: يَا رَسُولَ اللهِ، امْرَأَتِي خَرَجَتْ حَاجَّةً وَاكْتُتِبْتُ فِي غَزْوَةِ كَذَا وَكَذَا، قَالَ: ارْجِعْ فَحُجَّ مَعَ امْرَأَتِكَ. رَوَاهُ الْأَرْبَعَةُ\n«Эркак киши зинҳор аёл билан холи қолмасин. Маҳрам билан бўлса, мустасно», дедилар.\n«Эй Аллоҳнинг Расули! Хотиним ҳажга чиқди. Мен эса фалон ғазотга ёзилиб қўйдим» деди.\n«Қайтгин-да, аёлинг билан бирга ҳаж қил!» дедилар».\nШарҳ: Мўмина-муслима аёл фақат ўз маҳрами ҳамроҳлигидагина бегона эркак бор жойда бўлиши мумкин. Бундан бошқа иш тутиш ношаръий бўлади ва турли ноқулайликларнинг келиб чиқишига сабаб бўлади. Ушбу ҳадисда Пайғамбаримиз соллаллоҳу алайҳи васалламнинг савол берган одамни жиҳодни тарк қилиб, хотинига маҳрам бўлиб, ҳажга боришга амр қилишлари бу ишнинг аҳамияти қанчалар муҳим эканлигини кўрсатиб турибди. Аллоҳнинг йўлида ғазот қилиш фарз, аммо хотинини маҳрамсиз қўймаслик ҳам бундан қолишмас экан. Кўпгина мусулмон юртларда бу шаръий ҳукмни эркаклар ҳам, аёллар ҳам жуда яхши тушунадилар. Унга оғишмай амал қиладилар. Аммо минг афсуски, баъзи бир ўлкалардаги кишилар бу муҳим нарсадан умуман бехабарлар ёки хабарлари бўлса ҳам, амал қилмайдилар.\nШариатнинг ушбу ҳукмини тарк қилиш оқибатида эса мусулмонлар бошига кўпгина мусийбатлар етмоқда. Турмуш кўрмаган қизларнинг бузилиб, ҳаром йўлга кириб кетиши, ношаръий бола туғиши, оилали эр-хотинларнинг оилалари бузилиши, жамиятдаги ҳаром-хариш ишлар ва ўзаро ишончсизликлар мазкур мусийбатларнинг бир томони, холос.\nوَلِمُسْلِمٍ: أَلَا لَا يَبِيتَنَّ رَجُلٌ عِنْدَ امْرَأَةٍ ثَيِّبٍ إِلَّا أَنْ يَكُونَ نَاكِحًا أَوْ ذَا مَحْرَمٍ\n«Огоҳ бўлинглар! Ҳеч бир эркак жувон бор жойда ётиб қолмасин. Эри ёки маҳрами бўлса, мустасно», дейилган.\nШарҳ: Жувон шунчалик эҳтиёт қилинганидан кейин қизлар бундан ҳам ортиқ эҳтиёт қилинишлари лозим. Тунда бегона эркак ва аёлнинг бир жойда ётиб қолишлари нималарга олиб келиши ҳеч кимга сир эмас. («Ҳадис ва Ҳаёт» китобидан). Валлоҳу аълам!


Чеченистонда Қодировлар оиласининг энг яхши суратлари учун танлов эълон қилинди 8-09-2021, 22:38 | Zamin.uz\nЧеченистонда Қодировлар оиласининг энг яхши суратлари учун танлов эълон қилинди\nЧеченистон ҳукумати республика раҳбари Рамзан Қодиров, отаси Аҳмад ва онаси Айманийнинг энг яхши бадиий образи учун танлов эълон қилди. Бу ҳақда Чеченистон парламенти раҳбари Магамед Даудовга таяниб, Meduza хабар берди.\nДаудовнинг сўзларига кўра, танлов «республикадан ташқарида яшовчи чеченларнинг кўп сонли мурожаатлари муносабати билан» эълон қилинган.\n«Шубҳасиз, чет элда яшовчи чеченлар орасида, айниқса, ёшлар орасида истеъдод эгалари кўп. Танлов уларнинг ўзи туғилган юрт тарихи ҳақидаги билимларини мустаҳкамлаш ва ватан билан маданий алоқаларни сақлаб қолиш мақсадида эълон қилинди», — дейилади хабарда.\nУч номинация бўйича ҳар бир ғолиб 500 минг рубль (6 850 доллар) дан мукофот олади. Пуллар Аҳмад Қодиров номидаги вилоят жамоат фонди ҳисобидан тўланади. Танлов 5 октябрга қадар давом этади.\nАвгуст охирида Россия президенти Владимир Путин Грозний халқаро аэропортига Чеченистон биринчи президенти Аҳмад Қодировнинг номини берганди. Фармон Аҳмад Қодиров таваллудининг 70 йиллиги муносабати билан имзоланган. “Замин” янгиликларини “Youtube”да кузатиб боринг\nЯнгиликлар » Дунё » Чеченистонда Қодировлар оиласининг энг яхши суратлари учун танлов эълон қилинди


#Муаттар_сийрат Расулуллоҳ соллаллоҳу алайҳи васаллам Мадинадалар - Mehrob.uz\nМақолалар access_time9-январ 2020, 11:16\nУмар ибн Ҳаттоб розияллоҳу анҳунинг адолати ҳақида гапиришимизда ажойиб…\naccess_time19-апрел, 15:39 visibility492\nПайғамбар соллаллоҳу алайҳи ва саллам Мадинага келган вақтларида шаҳарда турли миллат вакиллари истиқомат қилишарди. Уларнинг аксарияти муҳожирлар ва ансорлар бўлиб, Набий соллаллоҳу алайҳи васалламнинг олдида турган энг муҳим вазифа аҳолининг барча қатламлари бошини қовуштириш, улар учун ўзаро ижтимоий, маънавий, биродарлик, яхши қўшничилик муносабатларини муайян тартибга солиб турадиган жамиятни барпо этиш эди, албатта. Авс, Хазраж, Бани Умайя, Бани Абдуманоф ва бошқа қабила ҳамда уруғларнинг қайси қабилага мансубликлари ва қайси ўлкаларда яшашларидан қатъи назар, ягона исломий оилага айланишлари исломий жамиятини таркиб топтиришда асосий омил вазифасини бажарарди. Бу олижаноб ғояни ҳаётга татбиқ этиш учун Расулуллоҳ соллаллоҳу алайҳи васаллам қуйидагиларни амалга оширишга киришдилар:\n1. Мадинада масжид барпо қилиш.\nМасжид қуришдан кўзланган асосий мақсад унда намоз ўқиш – ибодат қилиш эди. Чунки Ислом динига кўра Ер юзининг барча жойи мусулмонлар учун масжиддир. Демак, масжиднинг вазифаси биз ўйлагандан ҳам кенгроқ. Шу маънода Пайғамбар соллаллоҳу алайҳи васаллам масжид деган муқаддас макон мусулмонлар тўпланадиган, ўзаро маслаҳатлашиб, турли ижтимоий-ахлоқий муаммоларга ечим топадиган, Расулуллоҳ соллаллоҳу алайҳи васаллам атрофларида йиғилишиб, Ислом таълимотларини ўрганадиган, бир сўз билан айтганда, илм маскани бўлишини ва бу ерда ақлий жиҳатдан турли даражадаги одамлар бир-бирлари билан учрашишини, ўзаро суҳбатлари натижасида қалблари қалбларига йўл топишини, бир-бирларини тушунишга ёрдам беришини, қабилалар ўртасидаги заиф алоқалар ўрнини кенг, кучли исломий алоқалар эгаллашини, ҳар куни беш маҳал азон янграб, Аллоҳнинг байтида жамоат бўлиб намоз ўқиб туришини истар эдилар.\n2. Муҳожирлар билан ансорлар ўртасидаги биродарликка эришиш.\nМуҳожирлар билан ансорлар ўртасида биродарлик ришталарини боғлаш Пайғамбар соллаллоҳу алайҳи васалламнинг энг муҳим ишларидан бири эди. Муҳожир билан муҳожир, ансорий билан ансорий, муҳожирлар мансуб бўлган турли қабилалар ўртасидаги муносабат яхшиланди, ҳатто Авс билан Хазраж ўртасидаги адоват ҳам ислоҳ қилинди. Бундан ташқари, Набий соллаллоҳу алайҳи васаллам йирик араб қабилаларидаги обрўли кишилар билан қуллар ва хизматкорлар орасида ҳам самимий алоқалар ўрнатишга муваффақ бўлдилар. Масалан, Ҳамза ибн Абдулмутталиб ва Зайд ибн Ҳориса, Абу Дардо билан Салмон Форсийнинг илиқ ҳамда дўстона муносабати шулар жумласидандир. Турли-туман қабилаларнинг бирлашуви туфайли ягона исломий оила шаклланди. Мадина аҳолиси икки жамоадангина иборат бўлиб қолди: мусулмонлар ва ғайри мусулмонлар жамоаси. Ғайри мусулмонларнинг аксарияти яҳудийлар эди. Расулуллоҳ соллаллоҳу алайҳи васаллам Мадина аҳолисининг барча қатламларини бирлаштириш, турли дин вакиллари орасида эътиқодий ва диний ҳуррият асосида ўзаро тинч-тотувликка эришишга маҳкам бел боғладилар.\n3. Мусулмонлар билан яҳудийлар ўртасидаги аҳдлашув.\nНабий соллаллоҳу алайҳи васаллам Мадинада тинчлик ва барқарорликни таъминлаш, уни ҳар қандай душман тажовузидан ҳимоя қилиш ва иқтисодий инқироз вақтида ўзаро моддий ёрдам бериш мақсадида яҳудийларнинг Бани Қайнуқоъ қавми билан аҳднома туздилар.\n4. Ислом иқтисодий низоми асосларини ишлаб чиқиш.\nПайғамбар соллаллоҳу алайҳи ва саллам янги шаклланган жамият аъзолари ўртасида иқтисодий адолатни жорий этиш учун иқтисодий низом асосларини ишлаб чиқдилар. Маълумки, бойлар бебошлик, зўравонлик қиладиган жамиятни соғлом деб бўлмайди. Буни назарда тутган Набий соллаллоҳу алайҳи васаллам бой билан камбағални бир-бирларига зоҳиран бўлса-да, яқинлаштириш мақсадида бадавлатларнинг бойлигида камбағаллар ва давлатнинг ҳақлари бор, деган шиорни илгари сурдилар. Бунинг натижасида ўзаро ёрдам, адолат асосига қурилган Ислом жамиятининг иқтисодий қонун-қоидаларига асос солдилар.\nРасулуллоҳ соллаллоҳу алайҳи ва саллам имон, биродарлик, меҳр-оқибатга асосланган исломий давлатнинг ва келажак авлод саодати учун ишлаб чиқилган исломий дастурнинг мазмун-моҳиятини тушунтириб бердилар.\nҲижратнинг биринчи асрида Пайғамбар соллаллоҳу алайҳи васаллам ҳамда мусулмонлар ғалабаларга эришишди, ҳеч бир халқ етиша олмаган уфқларни забт этишди, асрнинг машҳур ва улуғвор халқига айланишди.\n#МУАТТАР_СИЙРАТ Маҳзунлик йили ва ундан кейинги воқеалар


ЯШИЛ ҚУТИ | pronews.uz\nЖуда кичкиналигимда чойдан бўшаган яшил қутим бўларди. Унинг ичига ҳеч нарса солмасдим-қути доим бўш турарди. У менинг қўғирчоқларимни “тирилтирадиган” сеҳрли қути эди. Қўғирчоқларим “қаригач” уларни шу қутига солиб, “Абракадабра”га ўхшаш жодугар сўзларни пичирлаб айтардим. Шуниси бор эдики, тилим келишмайдиган сўзларни ўзим ўйлаб топар ва улар кейинги сафаргача доим эсимдан чиқиб қоларди ва мен яна бошқатдан бундан-да мураккаброқ сўзларнитилимда айлантиришга мажбур бўлардим. Қизиғи, ҳар гал ҳам бу сеҳрли сўзлар иш берар, қўғирчоқларимга қайта “жон кирарди”.\nКейинроқ – сал катта бўлганимда, албатта, мен уларни ташлаб қўйдим ва буткул унутдим. Бир сафар қазноқдан эски китобларимни қидираётиб, яшил қутимни топиб олдим. У ғубордан анча эскирган эди, бироқ уни қўлимга тутишим билан унда тирилган қўғирчоқларим ёдимга тушди. Қутини китоблар билан бирга қазноқдан олиб чиқдим. Дарс столим устидан жой олган бу қутига энди “Пандора қутиси” деб ном бердим. У кейин ҳам бўш турди, унинг ичига ҳеч нарса солиб қўймадим - яшил қути менинг сирдошимлигича қолди. Унинг қопқоғини очиб пичирлаб айтган тилагим албатта рўёбга чиқарди. Ундаги мўъжизавий кучи нимадан иборат эканини билмас ва билишни истамас ҳам эдим. Аввалига орзуларим амалга ошганидан қувониб юрдим, бироқ уларни рўёбга чиқараётган омил ҳақида бировга айта олмасдим – энг алам қиладигани ҳам шу эди. Натижада орзуларим сабаб қўлга киритган бир дунё буюмлар, кийимлару узоқ кутилган сайру саёхатлар ҳам мени у қадар хурсанд қилмайдиган бўлди. Моддийлик мени хурсанд қилолмаслигини билгач,бир гал мен қутидан ота-онам менга эътиборли бўлишларини тиладим. Шу куни кечаси қаттиқ иситмаладим ва чиндан ҳам ота-онам тонггача менинг ёнимдан кетишмади. Шу воқеадан сўнг асл орзулар йўқотиш ёки оғриқ орқалигина амалга ошаркан, деб ўйладим. Бахт нашидаси у ҳақдаги орзу ва хотирадагина гўзал бўлиши, ушбу икки туйғу ўртасидаги ҳақиқий онлар эса фақатгина вақт салмоғидан иборатлигини ўшандаёқ тушуниб етганман.Бориб-бориб амалга ошаётган тилакларим натижасидан шодланмай ҳам қўйдим, чунки мен уларнинг асл омили, амалга оширгувчиси бўлмиш яшил қутининг мавжудлиги ҳақида бировга гапиролмасдим, назаримда, мени қувонтира оладиган ягона бахтим – шу қутида, унинг сеҳрида эди, холос.\nЙиллар ўтди. Назаримда, катта бўлганим сари ўзим ҳам, менинг орзуларим ҳам бу қутига сиғмай қолдик ва ёки мен унинг мўъжизаларига ишонмай қолгандирман. Яшил қути болалигим ўтган уйда қолиб кетди. Ҳар сафар у ерга борганимда қутини гох ошхонада – бўғзигача чой ёки зиравор тўлдирилган ҳолда, гохида бу уйда яшовчи эрка қизнинг соллона тақинчоқлари банд қилган пардоз ашёси сифатида, яна бир гал эса гултувак вазифасини ўтаётган пайтида учратдим. Ҳар гал уни “эгаллаб турган хизмат вазифасидан озод қилиб” олар ва бирор пана жойга яшириб қўярдим, бироқ бирор марта бўлсин уни ўзим билан олиб кетишга жазм этмадим. Чунки ҳар гал унга кўзим тушиши билан ёшликдаги орзуларим ёдимга тушар ва худди у кўриб ё ҳис этиб тургандек, бугунги ҳаётим, ундаги ғариб орзуларимдан уялардим. Майдалашиб кетган, бўлакланган тушунчаларим, тасаввурларим гўё кесилмаган бута каби шохлаб кетганди. Бироқ бир зумда, бир тахлика янглиғ буларнинг барчаси ўзгарди.\nАсли менҳам бошқалар қатори шу юртда яшаб туриб уруш ва қахатчилик, оғир кунларни бошимдан кечирмаганман. Оммавий қирғин, табиий офатлардан зарар кўрмаганман, улар туфайли оғриқлар, қийинчилик, тушкунлик ва саросимани ўз танамда хис этмаганман. Бироқ қирғинлар ҳақида, бу каби қазолардан азоб чеккан ўзга инсонлар ўйларини юрагим орқали ҳис этиб, булар ҳақида ёза оламан, аммо улар ўйлаб қарасам, айнан ўз юрагимда туғилмагани учун бўлса керак, сунъий туйғу, сунъий ақл натижаси бўлган экан. Буни аввал тушунмагандим албатта. Бугунги кун, бугунги ҳолат – бутун дунёга Эпидемия хавф солаётган пайт мени буткул ўзгартириб юборди. Билишимча, кўпчиликни ўзгартирди. Одамлар бир-бирларига меҳрибонроқ, инсонпарварроқ бўлиб қолгандек, гўё. Кеча бозорда жисмонан бир оз нуқсонли аёл ўғли билан ун махсулоти сотилаётган узун навбатга келиб қўшилиши билан олдинда турганлар ўз навбатларини уларга бажонидил беришди. Гап-сўзсиз. Хайдовчи машинасидаги йўловчиларни бир сўм ортиқча пул олмасдан уй-уйларига элтиб қўймоқда. ДАН ходими оғир сумка кўтарган кекса кишини қўлидан тутиб йўлдан олиб ўтиб қўйяпти, бошқа биров эса уни машинага ўтқазиб, кекса киши учун йўл хаққини тўлаяпти. Ота-онаси билан бекатда ўтирган 14 ёшлардаги қиз 9 ёшлардаги укасини қучоғига олиб унинг юзидаги ниқобини қайтадан боғлаяпти. Назаримда, атрофдаги одамлар бир-бирларига эътибор, қадр кўрсатишяпти. Тобора кўпроқ. Яхшироқ. Шу пайт кўпчилик, асосан кекса ёшдаги инсонларнинг қадр ва эхтиром ҳақидаги гап-сўзлари ёдимга тушди. “Уруш пайтлари ва ундан кейин - қахатчилик ва оғир пайтларда одамларнинг бир-бирига оқибати кучли эди. Каттаю кичик бир-бирига меҳрибонроқ ва олийжаноброқ эдилар”. Бундай фикрларга асло эътирозим йўқ. Чиндан ҳам шундай бўлгандир. Бироқ бугунги кишиларда ҳам шундай хислатлар бор, мавжуд. Жасур аждодларининг қони улардан асло кам бўлмаган авлодлар томирида ҳам оқмоқда. Асли одамларни бирлаштирадиган, жасурликка даъват этадиган куч умумий ғовлар, умумий фалокатлардир. Инсоният ҳаловати, келажагига нифоқ солувчи, зарар келтириши мумкин бўладиган жамики халокатлар, қачонки улар барчага бирдек хавф солса, офат келтирса – шу нуқтада одамлар бирлашадилар, умумий душманга қарши курашиш учун қалблари ва кўзларини бошқалар учун ҳам очадилар. Ҳамдардга айланади улар, рахму шафқат, олийжаноблик юзага чиқа бошлайди. Аслида ҳам ҳар қандай балою қазони куч ва бирликдагина енгиш мумкин.\nНегадир менинг болалигимга айланган ўша яшил рангли бойлигим – “Пандора қутиси” шу кунлар яна ёдимга тушди, уни қидирдим, лекин топа олмадим. Балки йиллар увадага айланган хотирасига яширгандир, лекин аниқ биламан – уни йўқотганим йўқ эди. Тилакларни амалга оширувчи яшил қути ҳозир қанчалар зарур менга. Бир пайтлар жонсиз қўғирчоқларимни “тирилтирган” жодугар қутичам балки тирикларни ўлимдан, касалликдан қутқариб қолармиди. Менга ҳақиқий бахт орзунинг ўзида ва у ҳақдаги хотирада мужассам экани, воқеалар жараёни эса вақт салмоғи остида қолиб кетиши ҳақидаги ҳақиқатни англатган яшил қути одамларга ҳам бугунги кун тўғрисида сабоқ берармиди, деб ўйладим. Инсонларни ташвишга солган бугунги воқеалар вақт ўтиши билан унут бўлиши, фақатгина одамларнинг ўзаро аҳиллиги, бир-бирларига бўлган ҳурмат ва эхтироми, инсонийлигигина ёдда қолишига ишонтирарди албатта менинг яшил қутим. Бу сафар мен унинг мавжудлиги, сеҳрли хислатини асло яшириб ўтирмаган бўлардим одамлардан. Фақат орзуларда эхтиёт бўлишни эслатардим уларга.\nМен дунёда тилсимотлар мавжудлигига ишонаман. Биз тасаввур қила олмайдиган сеҳрли олам ва менинг ёшликдаги яшил қутим каби жодуга эга бўлган буюмлар борлигига ҳам шубха қилмайман. Агар бу дунёда сеҳр бўлмаганда биз инсонлар мўъжизаларга ишониб яшармидик? Бироқ асл ҳаётдаги улкан куч – одамлар бирлигига етадиган сеҳру жоду топилармикан етти оламда? Албатта йўқ. Мен эса бошқа гал “Пандора қутиси” воқеаларини сўзлаб беришда давом этаман ва ишонаманки, яшил қутичам болалигим ўтгануйнинг қайсидир бурчагида мени кутиб турибди, бу сафар ундан қандай тилак тилашни энди яхши биламан.


31 март, 2021, 17:20\nТеглар:Ҳаким Фузайлов | Динамо Самарқанд | Про-лига\nПро-лига 2-тури доирасидаги “Истиқлол” – “Динамо” (1:2) учрашувидан кейин самарқандликлар бош мураббийи Ҳаким Фузайлов Фарғонадаги учрашув ҳақида тўхталди.\n“Фарғонадаги ўйин бошидан қийин ўтишини билардик. Чунки аввал ҳам айтгандим, про-лигада яққол кучли клуб йўқ, жамоалар кучи деярли тенг. Сабаби, ўз олдига фақат Суперлигани қўйган клублар таркиби ҳам деярли тўлиқ янгиланган ва янги ўйинчилар майдонда ўзаро тил топишиб кетиши учун вақт керак бўлади. Бутун мавсум давомидаги ўйинлар бугунгидек деярли тенг курашлар остида ўтишини ва қайси клуб ўйин давомида кўпроқ меҳнат қилса, ўша жамоа ғалабани илиб кетиши мумкин.\nМихайло Удод нега захирада қоляпти? Бу футболчимиз келганига ҳали кўп бўлмади ва яқинда назорат баҳсида жароҳат ҳам олди. У янги муҳитга мослашиши учун вақт керак бўлади.\nЁшлар жамоаси сафида бўлган Шохруҳ Абдураҳмонов ўрнини тўлдириш учун олдимизда вариантлар бор. Бугун Абдураҳмоновнинг ўрнида ҳаракат қилган Сирож Мелиев гол урди, ўтган ўйинда Темур Ҳакимов ўйнаганди, Олег Марчук ҳам бор. Шохруҳ Туркиядан қайтмоқда, у кейинги ўйинларда “Динамо”га ёрдам бера олади. Абдураҳмоновдан ҳам умидимиз катта.\nДарвозабонимизнинг ўйини ҳақида? Фарҳод Раҳматов ҳали ёш посбон, ундан ҳам умидимиз катта. Тўғри, ҳали хатолари бор, аммо у ўз устида ишлашда давом этмоқда. Ўз устида тинмай ишлашда давом этса, у келажакда яхши дарвозабонга айланиши мумкин.\nТаркибдаги ротация? Албатта, икки ўйинда ғалаба қозонганимизга қарамай, таркибда ўзгаришлар қилишда давом этамиз. Кейинги ўйинларда ҳам ким яхшироқ тайёргарлик кўрса, ўша майдонга тушади. Бизда яхши дарвозабонлар билан бирга ҳимоячи, ярим ҳимоячи ва ҳужумчилар бор. Улардан фойдаланамиз.\nТожикистонлик ўйинчиларни Самарқандда кўришимиз мумкинми? Тўғри, сиз айтгандек Ўзбекистон чемпионатида Эҳсони Паншанбе сингари тожикистонлик яхши ўйинчилар тўп суришмоқда. Эҳсони ўзимни қўл остимда ҳам Тожикистон миллий жамоасида тўп сурган. У яхши ўйинчи. Агар молиявий имкониятимиз етса, кейинчалик тожикистонлик ўйинчилар ҳам таркибда бўлишлари мумкин. Ҳозирги ҳолатимизда уларни таклиф этишимиз қийин, аммо келажакда балки яхши ўйинчи бўлса, чақиришимиз мумкин бўлар”, - дейди “Динамо” бош мураббийи.


Педагог - Динда саволим бор\nХозирги вақтда: 20 окт 2019, 00:53\nПост Nigor0701 » 24 Июл 2019, 11:03\nАссалому алайкум. Мен ўқитувчиман. Иш бошлаганимга бир йил бўлди. Дарс бериш жараёнида ўқувчиларга қаттиққўллик ва баджаҳллик қилолмайман, бунга характерим сабаб бўлса керак. Шу сабабми, дарсимда кўп шовқин бўлади, ўқувчилар мавзудан ташқари ишларга ва гап сўзларга берилишади. Педагог сифатида бундай дарсдан қониқмайман. Янги ўқув йили ҳам бошланяпти. Шу сабаб, сиздан маслаҳат сўрамоқчиман, ўқувчиларга қандай муомала қилсам мени ҳурмат қилиб, вазифаларни доимий бажариб келишади, дарсда актив қатнашишади?\nПост Педагог » 19 сен 2019, 07:09\nВа алайкум ассалом! Бизнинг фикримизча бунга сабаб характерингиз эмас, балки тажрибангиз камлигидир. Сиз:\n1. Ўқувчиларнинг ёшига мос психологияни ўрганишингиз керак.\n2. Сизни қийнаётган ўқувчининг характеридаги яхши томонларини кўра олишингиз керак.\n3. Ҳеч қачон ўқувчининг шахсиятига тегадиган сўз ишлатманг.\n4.Ўқувчига ота-онасининг яхши томонларини айтиб, улардан ибрат олиши, яхши фарзанд бўлса, ота-онаси фахрланишини тушунтира олишингиз керак.\n5. Дарсни қизиқарли тарзда ўтишингиз учун жуда кўп изланишингиз керак. Тажрибали устозлар дарсларини кўп кузатинг. Сиз билмаган педагогик методларни ўрганишингиз мумкин.\n6. Мавзуни тушунтиришда бир хилликдан воз кечинг. Ёшлар учун қизиқарли мавзуга боғлаб дарс ўтишни ташкил қилинг.\n7. Мавзуга боғлиқ қизиқарли мантиқий саволлар бериб, жавоб берган ўқувчига 2 тадан «аъло» баҳо қўйишингизни айтинг. Аминманки, ўқувчиларингиз қизиқиб кетадилар. Масалан: Нима учун турналар бурчак шаклида учадилар, бошқа қушлар бундай учмайдилар?\nҚарғалар, чумолилар, асаларилар тартибни бузсалар нима бўлади? Сиз ўқувчилардан бир неча хил чиройли жавоблар оласиз, иншааллоҳ!\n8. Баҳолашни доимо адолат билан қўйинг, ҳеч қачон адолатсизлик қилманг.\nЎқитувчилик шарафли ва ҳалол касбдир. Болалар оламида мазза қилиб ишласангиз сиз учун ўқитувчилик энг севимли машғулотга айланади, иншааллоҳ. Сизга муваффақиятлар тилайман.\nМавзу - Педагог


05:00 25 Ноябр 2020\n17:32 06.05.2020 (Янгиланган 17:33 06.05.2020) Ҳавола олиш\nЭнг кўҳна маданий мерос объектларидан бири Арк қалъаси бўлиб, у қадимда Бухоро шаҳрининг маркази ҳисобланган. Арк қалъаси баланд мустаҳкам пештоқ билан улуғланган. Унинг деворлари теварагида шаҳристон жойлашган. Шаҳристонни савдо-ҳунармандчилик маскани – работ қуршаб турган.\nЛойиҳа муаллифлари ўтмиш ва бугун кадрларини бирлаштириб, завқли узоқ ўтмишга саёҳат қилиш имконини яратишди. Айрим тарихий обидаларнинг бир неч юз йиллик қиёфаси сира ўзгармаган, бошқалари эса тамоман ўзгарган.\nТуризм қўмитаси Ўзбекистон тарихига шўнғишни ва узоқ вақт давомида шаҳарлар қанчалик ўзгарганини таққослашни таклиф қилди.\nОхирги янгиланиш: 13:41 24.11.2020\nОхирги янгиланиш: 12:45 23.11.2020\nХитойда “юз бош аждар” очиқ лифти - дунёдаги энг баланд очиқ лифт ҳисобланади, у ўз вақтида “Аватар” фильмини яратувчиларига илҳомлантирганди.\nОхирги янгиланиш: 13:52 20.11.2020\nШу ҳафта 14 - 20 ноябрь кунлари давомида жаҳоннинг етакчи халқаро фото-агентликлар ва ОАВлар томонидан тасвирга олинган энг қизиқарли суратларни эътиборингизга ҳавола этамиз.\nОхирги янгиланиш: 18:00 19.11.2020


Одамфурушлар Ўзбекистонда жиноятига яраша жазо олмайди\nСаида 12 июнь куни Тошкентда одам савдоси муаммоларига бағишланган халқаро анжуман иш бошлади. Икки кун давом этадиган ушбу тадбирда Украина, Арманистон ва Россиянинг мазкур масала билан шуғулланувчи нодавлат ташкилотлари вакиллари иштирок этмоқда.\nАнжуман Ўзбекитонда фаолият олиб борувчи Аёллар ресурс маркази ташаббуси билан ташкил этилган. Марказ ходими Олмос Қодированинг айтишича, бундай тадбирни ўтказишдан мақсад одам савдосининг кўлами тобора кенгайиб бораётган бир шароитда ҳамкорликда ишлашни йўлга қўйишдир. Айниқса, бу масалада тажриба алмашиш, ҳамкорларнинг иш услубларини ўрганиш муҳим аҳамият касб этади.\nУкраинадаги “Ла Страда” инсон ҳуқуқларини ҳимоя қилиш маркази президенти Катерина Левченконинг сўзларига қараганда, Украинада одам савдоси муаммоларини ўрганиш бошланганига ўн йилдан ошган. Нодавлат нотижорат ташкилотларнинг саъй-ҳаракатлари билан давлатнинг эътиборини бу муаммога қаратишга муваффақ бўлинган. Гарчи одам савдоси бўйича махсус қонун қабул қилинмаган бўлса-да, мавжуд қонунларга ўзгартиришлар киритилишига эришилган.\nК.Левченконинг таъкидлашича, одам савдоси ноқонуний миграция ҳисобига кенгайиб бормоқда. Миграцияни қонунийлаштириш масаласи эса сиёсатчиларнинг айби билан узоқ вақт ечилмай қоляпти. Бу борада ишлайдиган вазирликларнинг вакиллари ҳам мигрантлар масаласида давлатлараро икки ёки кўп томонлама тузилган шартномаларнинг бажарилишига шубҳа билан қарайди. Чунки бу шартномаларни кучга киритиш жараёни жуда узоқ давом этади. Бунинг устига, мигрантлар учун ажратиладиган квоталар ҳам жуда кам.\nО.Қодированинг билдиришича, Ўзбекистонда одам савдоси бўйича тегишли қонун ишлаб чиқилмаган. Жиноят кодексида мавжуд моддалар эса одамфурушларнинг ўз жиноятига яраша жазо олишини таъминламайди. Бундан ташқари, мазкур жиноят қурбонларининг ҳақ-ҳуқуқлари тикланишига ҳам ёрдам бермайди.\nАнжуман иштирокчиси, тарихчи Гулнора Ғаниеванинг маълум қилишича, мигрантлар меҳнатини қонунийлаштириш борасида Ўзбекистон Украинадан ўрганса бўладиган жиҳатлар бор. Хусусан, Украинада миграциянинг легаллаштирилиши натижасида давлат бюджети йилига 7 миллиард доллар фойда олади.\nЎзбекистондаги “Истиқболли авлод” нодавлат ташкилоти ҳам одам савдоси муаммолари билан шуғулланиб келади. Ушбу ташкилот раҳбари Нодира Каримованинг фикрича, мамлакатда мазкур муаммони ечиш учун бир қанча ишларни амалга ошириш керак. Биринчи навбатда, бу борада махсус қонунлар қабул қилиниши лозим. Ташкилот бу масалага депутатлар диққатини қаратишни мўлжалламоқда.\nТадбир иштирокчилари одам савдоси ҳақида аҳолини ахборотлар билан таъминлаш муҳим аҳамиятга эга эканига урғу берди.